Rupanya North Island New Zealand Juga Tak Kalah Cantiknya Dan Ini 19 Tip Travel Ke Sana

Bercakap mengenai New Zealand, rata-rata akan memilih South Island, New Zealand sebagai destinasi perlancongan. Mungkin kerana faktor gunung-ganang yang cantik diliputi salji menjadi dorongan mereka untuk memilih South Island.

Apatah lagi, South Island juga dikenali sebagai ‘The Jewel of New Zealand’.
Walaubagaimanapun, saya dan rakan-rakan telah memilih North Island, New Zealand sebagai destinasi pertama kami di New Zealand.

Kekurangan info tentang North Island dari rakan-rakan yang pernah melancong di New Zealand menjadi dorongan kami untuk pergi ke sana atas dasar ‘curiousity’ untuk melihat apa yang ada di North Island.

Berikut adalah beberapa perkara, info dan pengalaman yang ingin saya kongsikan mengenai North Island.

Kesemua info, pendapat dan pengalaman adalah dari diri saya sendiri dan mungkin berlainan daripada pendapat atau info umum mengenai North Island dan New Zealand.

Sebelum saya kongsikan tip-tip berkaitan dengan travel di NorthIsland, saya ingin bawa anda untuk menonton video pendek ringkasan perjalanan kami di North Island ini dulu.

Baiklah, berikut adalah tip-tip yang ingin saya kongsikan:

1. Cuaca
North Island mengalami cuaca 4 musim. Kami pergi pada hujung bulan 8 sehingga ke awal bulan 9 di mana musim sejuk hampir berakhir dan akan masuk ke musim luruh.

Walaupun musim sejuk telah sampai ke penghujungnya, suhu pada siang hari adalah di antara 13 hingga 15 darjah Celsius. Dan pada malam (terutama tengah malam) suhu boleh jatuh ke antara 10 ke 12 darjah Celsius.

Kami menggunakan perkhidmatan AirBnB sepanjang tinggal di North Island. Harga yang di tawarkan adalah lebih murah daripada tinggal di motel backpacker.

Kelebihan menggunakan AirBnB adalah anda akan tinggal bersama tuan rumah dan ini amat membantu untuk anda mengemaskini maklumat bagi destinasi seterusnya atau untuk mendapat cadangan tentang tempat-tempat menarik yang boleh dilawati.

Kebanyakan tempat tinggal menyediakan sarapan pagi dan sekiranya anda bertuah, tuan rumah mungkin membenarkan anda menggunakan segala bahan masakan yang ada di rumah mereka untuk memasak pada bila-bila masa sahaja.

Bukan itu sahaja, segelintir daripada mereka menyewakan bilik hanya untuk “for fun” dan bukan untuk keuntungan. Persinggahan kami di Waimarama hanya mengenakan cas sebanyak RM130 untuk 2 malam (dan untuk 4 orang!).

Dengan kedudukan atas bukit, berdepan dengan laut, angin yang sejuk, katil dan pemanas yang selesa, RM130 atau RM17 untuk seorang semalam adalah harga yang mungkin sukar untuk didapati di tempat lain.

Pemandangan dari luar rumah penginapan kami di Waimarama, North Island. Saya terpaksa memakai jaket sejuk kerana suhu yang agak rendah dan ditambah dengan angin yang bertiup kuat dan sejuk dari arah laut.

3. Pengangkutan, Waktu Perjalanan dan Peraturan Memandu

Kami memilih untuk menyewa kenderaan di sana sebagai mod pengangkutan kami.

Pemandangan sepanjang jalan yang indah, didorong dengan keinginan untuk berhenti di tepi jalan untuk mengambil gambar membuatkan penerbangan domestik atau keretapi bukan pilihan utama kami.

Secara purata setiap perjalanan dari satu bandar atau pekan ke bandar dan pekan yang lain mengambil masa di antara 2 – 4 jam. Mungkin kerana kami kerap berhenti di tepi jalan untuk mengambil gambar menjadikan perjalanan lebih lama.

Saya menyarankan untuk menggunakan Google Maps untuk membantu perjalanan anda. Google Map bukan sahaja boleh membantu arah anda, ia juga boleh memberitahu keadaan trafik semasa dan mencadangkan jalan yang lebih efektif.

Bagi pilihan kenderaan, kami menyewa sebuah kereta hatchback Nissan walaupun pada mulanya perancangan asal adalah untuk menyewa camper van.

Camper van lebih menyeronokkan kerana ia betul-betul memberi ‘feeling’ kepada percutian anda. Tetapi anda kena ingat, anda hanya boleh parkir camper van anda di tempat yang telah disediakan sahaja.

Malahan, anda perlu membayar untuk parkir di tempat-tempat tersebut. Bukan itu sahaja, bagi camper van yang memiliki tandas / bilik mandi, anda sendiri kena membersihkan ‘hasil’ daripada tandas tersebut.

Anda boleh menggunakan lesen Malaysia untuk memandu di New Zealand. Mereka hanya menerima lesen terbaru berbentuk kad (seperti MyKad). Rakan saya cuba untuk mendapatkan kebenaran dengan menggunakan lesen lama (laminated) tetapi telah ditolak bulat-bulat oleh syarikat sewa kereta.

Peraturan lalu-lintas di sana sama sahaja seperti di Malaysia. Kerusi pemandu berada di sebelah kanan, sama seperti kereta-kereta di Malaysia.

Sesetengah lampu isyarat di sana sedikit mengelirukan seperti contoh, ada laluan yang perlu menunggu lampu hijau untuk belok ke kiri, dan pada masa yang sama tidak perlu menunggu lampu hijau untuk belok ke kiri (anda kena fokus, terutama sekali di kawasan bandar).

Apa yang pasti, sepanjang kami memandu di sana, kesemua kereta bersedia untuk berhenti ketika lampu isyarat berwarna kuning, tidak seperti sesetengah tempat di Malaysia di mana masih ada kereta yang masih berjalan ketika lampu isyarat bertukar ke warna kuning.

Sila pastikan anda memahami peraturan-peraturan jalan raya (syarikat sewa kereta akan membekalkan anda dengan buku ringkasan peraturan) kerana polis-polis peronda agak kerap membuat pemantauan terutama di kawasan bandar.

Satu perkara yang saya ingin berkongsi adalah berkenaan ‘snow chain’. Ramai yang pergi ke New Zealand pada musim sejuk akan menyewa snow chain, demi memudahkan perjalanan di atas salji.

Sepanjang kami berada di North Island, kami tidak berjumpa dengan jalan yang bersalji, kecuali di tepi-tepi jalan. Kondisi jalan-jalan di sana agak baik, tidak banyak jalan berlubang dan selalunya akan cepat dibaiki oleh kontraktor jalan raya.

Tetapi sesetengah jalan pada waktu tertentu akan berais dan basah. Sekiranya anda membawa pada had kelajuan yang dibenarkan, tidak sesuka hati memotong kenderaan yang lain, Insyaallah anda akan selamat. Dan pada masa yang sama tidak memerlukan Snow Chain.

Saiz badan kebanyakan penduduk di sana adalah lebih besar daripada saiz badan penduduk di Malaysia, terutama saiz badan orang Maori yang merupakan kaum asli New Zealand.

Segelintir daripada mereka memandu dengan keadaan kepala mereka hampir menyentuh bumbung dalam kereta!

Saya masih ingat salah seorang rakan saya pernah berkata secara berseloroh ketika kami di sana, “Alep, with their size as compared to us, if we accidentally getting in any trouble with any one of them, just say sorry even though it might be their fault, LOL”.

Makanan merupakan salah satu perkara yang amat penting untuk dipertimbangkan setiap kali anda pergi melancong.

Sekiranya anda pergi dengan geng-geng yang rajin memasak, anda mungkin akan dapat berjimat dengan banyak di sana. Untuk kes kami, kami berempat hanya rajin untuk memasak di waktu pagi dan selebihnya kami makan di kedai.

Kebanyakan tempat di North Island memiliki kedai-kedai makanan Arab. Anda boleh menikmati hidangan seperti nasi Arab, nasi Tunisia atau pilihan saya (kerana ia paling murah), kebab.

Satu set makanan di sana adalah dalam anggaran RM18 – RM45. Kadar matawang New Zealand adalah dalam kira-kira 3 kali ganda berbanding matawang Malaysia. Kedai-kedai makanan Malaysia juga terdapat di North Island, terutama di Auckland.

Kebanyakan orang-orang di New Zealand sangat mesra kepada pelancong, terutama yang menetap di luar bandar. Mereka sangat berminat untuk mengetahui tentang negara asal pelancong.

Ketika saya berada di Rotorua, penduduk di sana sangat berminat untuk mengetahui tentang Malaysia kerana mereka tidak tahu di mana Malaysia. Walaubagaimanapun, mereka tahu dimana Indonesia dan Singapura, ouch!

Orang di New Zealand sangat berbangga dengan jati diri mereka, terutama mereka yang berketurunan Maori. Mereka memanggil diri mereka New Zealanders, Kiwi atau Maori People.

Pernah ketika saya bersembang dengan salah seorang daripada mereka, mereka memberitahu untuk tidak menyamakan atau memanggil mereka dengan panggilan ‘White People’, walaupun sesetengah daripada mereka berkulit putih.

Mereka lebih suka dipanggil sebagai New Zealanders, Kiwi ataupun Maori People.
Apabila bercakap tentang sukan, mereka akan bercakap tentang ragbi. Pasukan ragbi mereka dikenali sebagai All Blacks.

Ketika saya berada di kedai makan, TV sedang menunjukkan jadual perlawanan ragbi. Kesemua pasukan akan menggunakan nama negara sebagai nama pasukan (seperti Australia, menggunakan nama pasukan ‘Australia’) dan untuk New Zealand, seperti anda jangkakan, mereka menggunakan nama ‘All Blacks’.

Baca: 12 Tip Travel Dengan Karavan Di New Zealand

Satu perkara menarik yang kami dapati di North Island adalah kepelbagaian tempat lawatan. Dari bandar, kampung budaya, tempat bersalji, gunung ganang yang hijau sehingga ke pulau yang memiliki gunung berapi yang aktif!

Berikut adalah aktivit dan lokasi yang telah saya kunjungi sewaktu di North Island.

Di North Island, anda boleh bermula untuk memanaskan badan dengan meneroka bandar Auckland. Sky City, Harbour dan Mount Eden adalah antara tempat menarik untuk dilawati.

Di puncak Mount Eden, anda boleh menikmati pemandangan seluruh bandar Auckland yang sangat cantik. Tapi berhati-hati, angin yang kencang di atas sana mampu membuatkan tripod Manfrotto saya hampir-hampir tumbang!

Bukan itu sahaja, Auckland juga memiliki beberapa muzium yang menarik untuk dipertimbangkan. Kami memilih Museum of Transport and Technology (MOTAT) dan pada waktu kami melawat muzium tersebut, sedang berlangsung pameran ciptaan Leonardo da Vinci.

Hobbiton adalah bekas lokasi penggambaran The Lord of The Rings dan The Hobbit. Di sini anda boleh melawat rumah-rumah yang didiami oleh kaum Hobbit.

Dianggarkan kira-kira 44 rumah Hobbit (dipanggil Hobbit Holes) ada di sana. Walaubagaimanapun, hanya satu sahaja rumah yang dibenarkan untuk masuk.

Kami berpeluang merasai budaya kaum asli New Zealand ketika berada di Te Puai. Kaum asli di New Zealand dikenali sebagai kaum Maori. Populasi kaum ini adalah dalam sekitar 700 ribu orang daripada 4 juta penduduk New Zealand.

Daripada 700 ribu orang, hanya dalam 4 peratus yang masih memilik darah asli Maori. Kebanyakannya telah bercampur hasil dari perkahwinan di antara orang Maori dan orang luar seperti orang Eropah atau Australia.

Te Puai adalah antara kawasan yang masih memiliki pancuran air panas (geyser) yang masih aktif. Pada waktu siang, pengunjung boleh melawat dan melihat pancuran air panas. Pancutan air panas tertinggi pada kebiasaannya berlaku pada waktu lebih kurang pukul 5 petang.

Pada malam hari pula, berlangsung persembahan kebudayaan kaum Maori, daripada upacara penerimaan pengunjung sehingga kepada persembahan ‘live’ tarian Haka.

Melihat dengan mata sendiri kaum Maori mempersembahkan tarian Haka membuatkan kami lebih faham kenapa tarian ini sangat terkenal dan sering kali dilakukan oleh pemain-pemain ragbi di negara kita.

Kalau di Malaysia, selalunya kita hanya nampak pemain-pemain ragbi lelaki melakukan tarian Haka, tapi di sini tarian ini dilakukan oleh kedua-dua lelaki dan perempuan!

Kami juga berpeluang melawat gua ketika berada di Waitomo. Saya tidak akan bercerita banyak tentang gua di sana. Walaupun cantik, tetapi saya lebih terpukau dengan pengalaman saya ketika melawat Gua Tempurung di Perak dan Gua Mulu di Sarawak.

(g) Melawat White Island dengan helikopter

Saya dan rakan-rakan bukanlah peminat extreme sport. Kebanyakan rakan-rakan yang pernah melawat New Zealand menyarankan kami untuk mencuba bungee jumping, sky diving atau para gliding di sana. Walaupun kedengaran seperti amat menyeronokkan, kami telah memilih untuk melawat White Island dengan menaiki helikopter.

White Island adalah sebuah pulau gunung berapi yang masih aktif. Pengunjung boleh memilih sama ada untuk menaiki helikopter ataupun bot untuk pergi ke pulau ini.

Kami memilih untuk menaiki helikopter bagi merasai pengalaman meninjau pulau ini dari udara. Perjalanan ke pulau ini mengambil masa selama 30 minit.

Sementara tempoh untuk meneroka pulau pula adalah selama 1 jam setengah. Tidak seperti gunung berapi lain, pulau ini penuh dengan aktiviti gas sulfur, dan juga memiliki tasik yang berasid.

Bersama pemandu helikopter, Mr Mark Law. Mr Mark juga adalah pemilik syarikat helikopter tersebut, Frontier Helicopters. Beliau pernah bertugas sebagai askar dan pernah dihantar bertugas di Malaysia.

Pemandangan White Island dari pulau tersebut. Di beberapa tempat di dalam pulau ini memerlukan pelawat memakai topeng bagi mengelakkan terhidu lebihan gas sulfur.

Tidak seperti South Island, North Island tidak memiliki banyak tempat yang bersalji. Walaubagaimanapun, Mount Ruapehu adalah sebuah gunung yang bersalji sepanjang tahun.

Salji di gunung ini hanya berada di puncak gunung. Walaubagaimanapun, jangan risau kerana ada jalan yang boleh dilalui oleh kereta sehingga ke puncak gunung. Pengalaman memandu dari kaki gunung yang kering sehingga ke puncak gunung yang bersalji adalah sukar untuk digambarkan!

Te Mata Peak adalah antara tempat wajib untuk dilawati di North Island. Seperti Mount Ruapehu, kami terpaksa memandu kereta sehingga ke puncak untuk menikmati pemandangan.

Jalannya yang curam juga agak mendebarkan. Anda boleh memilih untuk mendaki dari kaki gunung sekiranya anda tidak yakin untuk memandu sehingga ke puncak.

Dari puncak Te Mata Peak, anda akan menikmati pemandangan gunung ganang yang sangat indah. Seperti kata rakan saya, melihat gunung ganang dari atas sana seperti melihat lipatan-lipatan karpet.

Starry night ataupun malam penuh dengan bintang adalah salah satu impian bagi kebanyakan fotografer. Untuk mendapatkan starry night shoot, anda perlu berada di tempat dan pada masa yang tepat.

Antara faktor utama membantu seseorang photographer untuk mendapatkan starry night shoot yang cantik adalah di lokasi langit gelap (tanpa cahaya bulan) dan tiada unsur-unsur pencemaran cahaya.

Di North Island, kebanyakan tempat walau di bandar sekalipun adalah agak senang untuk melihat starry night. Saya amat bertuah kerana ketika berada di Waimarama, bukan sahaja dapat melihat starry night, tetapi juga dapat melihat Milky Way!

Anda pasti sedar yang Malaysia kini sedang dalam proses menaik taraf kad debit dan kredit di mana kita boleh membayar dengan hanya perlu ‘wave’ kan kad kepada terminal bayaran. Tidak seperti sebelum ini dimana kad perlu di ‘swipe’ dan resit akan diproses dan perlu ditandatangani.

Di New Zealand, kebanyakan kedai-kedai telah memiliki terminal kad debit / kredit. Anda boleh memilih untuk ‘wave’ kan kad ataupun bagi kad yang tidak memilik fungsi ‘wave’, anda boleh masukkan kad ke dalam terminal dan hanya perlu memasukkan nombor pin.

Bayangkan kedai yang berada di ceruk kawasan yang agak terpinggir, tetapi masih memilik terminal bayaran. Ketika kami di McDonald, kami hanya perlu pergi ke kiosk mudah alih, pilih hidangan dan terus ‘wave’ kad kepada terminal bayaran tanpa perlu beratur di kaunter.

Kiosk akan terus memproses resit dan kami hanya perlu pergi ke kaunter untuk mengambil hidangan yang telah siap.

10. Kebersihan Tandas yang Sangat Luar Biasa

Kesemua tandas yang kami guna di New Zealand, daripada bilik yang kami sewa, tandas di tepi jalan, di kedai-kedai makan atau serbaguna yang berada di bandar mahupun di kawasan pinggir bandar, tandas mereka sangatlah bersih!

Bukan itu sahaja, tandas-tandas tersebut sentiasa memiliki tisu dan juga penyegar udara. Mungkin ini adalah sesuatu yang kita boleh belajar dari penduduk New Zealand.

Kesimpulannya, North Island, New Zealand adalah salah satu tempat yang sangat menarik untuk dilawati. Untuk saya dan rakan-rakan, pengalaman berada di sana adalah salah satu pengalaman melancong yang sangat menyeronokkan dan sukar untuk dilupai.

Bak kata orang ‘it is worth every single penny you spent there‘. Anda boleh melihat pemandangan yang indah, merasai cabaran berada di tempat yang sangat mencabar seperti di pulau gunung berapi White Island, menikmati persembahan kebudayaan yang sangat unik, dan lain-lain lagi.

Baca: Itinerari Ke New Zealand Selama 13 Hari Dengan Bajet RM3500

Tips-tips Tambahan Ketika di North Island

Sebelum ini saya ada memberitahu tentang harga purata makanan di sana. Saya juga ada memberitahu tentang saiz badan penduduk di sana.

Sekiranya anda gabungkan 2 info ini, maka anda boleh mengagak bahawa makanan di sana adalah sangat banyak. Satu set makanan di sana sebenarnya boleh dimakan oleh 2 orang Malaysia (pada pandangan saya).

Sekiranya anda malas memasak, anda boleh berkongsi makanan dengan rakan anda.

12. Berhati-hati sewaktu tempah makanan di restoran di musim sejuk

Anda kena berhati-hati sekiranya anda makan di kedai-kedai biasa pada musim sejuk. Walaupun anda memilih hidangan laut seperti Fish n Chips, anda kena pastikan masakan tersebut dimasak dengan menggunakan minyak.

Sesetengah hidangan di sana pada musim sejuk dimasak dengan Wine untuk memanaskan badan.

Sekiranya anda merancang untuk menggunakan AirBnB, luaskan lingkungan pencarian anda untuk mendapat harga yang lebih murah dan lokasi yang lebih menarik untuk tempat penginapan anda.

Jangan terlalu risau dengan jarak antara tempat penginapan ke tempat yang ingin anda lawati sekiranya anda menyewa kenderaan di sana.

Jangan sombong untuk bertegur dengan tuan rumah (bagi pengguna AirBnB). Kita tidak tahu apa yang tuan rumah boleh tawarkan kita sekiranya mereka gembira dengan kita.

Ketika kami di Rotorua, tuan rumah mengajak kami menikmati ‘mud spa di kawasan terbuka secara percuma sambil menikmati keindahan bintang-bintang di langit.

Disebabkan konflik jadual, kami terpaksa menolak tawaran tersebut. Kemudian barulah kami tahu pakej ‘mud spa’ tersebut sebenarnya berharga RM300 bagi setiap seorang! Terasa rugi pula kerana menolak tawaran beliau. Haha.

15. Jarakkan masa lebih lama dari lapangan terbang ke tempat kereta sewa

Sekiranya anda merancang untuk menyewa kereta, dan anda ingin mengambil kereta di lapangan terbang, pastikan jarak masa antara anda tiba di lapangan terbang dan mengambil kereta cukup.

Kesilapan kami adalah dengan memperuntukkan selama sejam dengan andaian waktu untuk melepasi imegresen, menunggu beg dan pergi mengambil kereta.

Kami sebenarnya terpaksa menunggu selama 3 jam sebelum selesai melalui proses imegresen! Nasib baik syarikat sewa kereta kami buka sehingga tengah malam.

New Zealand menggunakan sistem apungan harga minyak di mana harga minyak berubah setiap hari. Anda boleh Google untuk mendapatkan purata harga minyak di sana supaya anda tahu waktu yang sesuai untuk mengisi minyak kereta anda.

Sekiranya anda memandu ketika musim sejuk, anda boleh menggunakan sistem pengaliran udara dari luar dan tutup aircond untuk menjimatkan minyak. Ingat, kadar matawang di sana adalah tiga kali ganda dari sini.

18. Sentiasa perhatikan kadar pertukaran matawang

Sekiranya matawang mereka jatuh, itu adalah waktu terbaik untuk anda membuat tempahan pakej lawatan, tempat tinggal atau sewa kenderaan sebelum tarikh percutian anda bermula.

19. Rajin-rajinkan diri untuk Google pakej-pakej lawatan yang disediakan dan pilih pakej yang anda boleh mengoptimakan masa anda di sana

Sebagai contoh, pakej Middle Earth Trilogy yang kami pilih meliputi 3 kawasan besar di sana. Dari pakej ini, kami merancang tempat tinggal dan masa untuk memastikan waktu kami terisi dengan penuh.

Bukan itu sahaja, dengan mengambil pakej-pakej sebegini, anda akan mendapat potongan harga yang banyak jika dibandingkan dengan mengambil pakej secara berasingan.

Bersama Mr. Walter. Rumah beliau merupakan tempat penginapan kami yang paling cantik dan termurah ketika berada di North Island. Mr. Walter juga meminta kami menanam sebatang pokok sebagai simbolik yang kami pernah menginapi rumah beliau.

Saya pada mulanya langsung tidak merancang untuk menulis artikel ini. Tetapi disebabkan terlalu seronok dengan pengalaman kali ini, saya telah berjanji dengan tuan rumah tempat penginapan kami di Waimarama, Mr. Walter untuk mempromosikan North Island kepada rakan-rakan di Malaysia.

Sekiranya anda masih belum memutuskan untuk memilih destinasi perlancongan anda, why not North Island, New Zealand?

Baca lagi: Inilah 20 Tip Cara Saya Berjimat Sewaktu Travel Di New Zealand


5 Tip Travel Seminggu Di Tokyo, Jepun Dengan Bajet RM300

Nota Editor: Tip ini pada asalnya telah dikongsikan di Facebook Page Sushi Travel – Trip Halal Jepun. Kami kongsikan semula di sini dengan izin dari penulis. Semoga ia dapat membantu anda yang bakal travel ke Jepun.

Jika anda suka melancong di usia muda, mesti ‘budget‘ merupakan kekangan utama anda. Tokyo sebuah bandar yang mempunyai kos sara hidup antara yang tertinggi di dunia, jadi ramai yang beranggapan mustahil untuk berjimat ketika melancong di sana.

Sebenarnya tidak mustahil.  Mari kami share kan beberapa tips untuk survive selama seminggu di Tokyo dengan hanya RM300 ringgit (10 ribu yen) sahaja.

Ok, katakan anda sudah ada tiket penerbangan, dan hostel bajet juga sudah ditempah. Tiket tren airport transfer dengan Narita Express juga sudah dibeli. yang tinggal cuma nak have fun dengan bajet yang ada.

1. Onigiri (Rice Ball) di convenience store (150 yen x 4 x 2 hari)

Terdapat lebih 30,000 convenience store seperti 7-11, Lawson, Family Mart di seluruh Jepun. Kedai-kedai serbaneka ini menawarkan pilihan Onigiri atau nasi kepal yang berharga 100yen- 150yen (RM 3- 4), ringkas dan mudah dimakan dimana sahaja.

Tapi berhati-hati, pastikan anda bertanya dulu apa inti rice ball tersebut. Dapatkan perisa plum, udang, salmon dan sebagainya maka anda selamat (bagi yang beragama Islam)

2. Tokyo Metro 1-Day Pass (600 yen x 3 hari)

Pass ini berharga 600 yen (RM18) dan membolehkan anda menaiki semua tren dibawah syarikat Tokyo Metro dalam tempoh satu hari. Rancang perjalanan anda !

Pastikan anda tidak menaiki JR Line atau Toei Line sekiranya anda memiliki 1-Day pass tersebut kerana pass tersebut tidak sah dan anda perlu membeli tiket lain.

Tokyo Metro meliputi Marunouchi Line, Ginza Line, Hibiya Line, Namboku Line, Yurakucho Line, Fukutoshin Line dan lain-lain, menghubungi tempat-tempat menarik seluruh Tokyo.

Sekiranya muak menghadap onigiri, bolehlah cuba ke Hanamaru Udon. Kedai udon franchise ini terdapat di semua bandar-bandar utama seperti Shibuya, Harajuku dan Akihabara.

Hidangan udon yang panas beserta pilihan tempura sayuran dan udang pasti mengembalikan tenaga setelah seharian berjalan. menu bahasa Inggeris disediakan. Anda juga boleh mencuba Ramen Halal di Narita-Ya, Asakusa dengan harga 700 yen.

Tidak sah lah kalau pergi melancong kalau tak beli cenderahati untuk yang tersayang di tanah air (ataupun bagi diri sendiri buat yang forever alone).

Di Asakusa, Nakamise Shopping Street menawarkan pelbagai cenderahati bertemakan Jepun. keychain berharga dalam lingkungan 300 – 500 yen dan T-shirt berharga 1000 – 2000 yen. Untuk lebih bajet lagi, belilah souvenir di kedai 100 yen seperti Daiso di Harajuku.

Perbelanjaan anda setakat ini adalah 7400 yen (RM230). Masih ada baki 2600 yen untuk anda buat apa yang anda suka.

Amacam? Cukup tips di atas? Jika belum cukup boleh sambung baca 21 Lagi Tip Yang Mungkin Berguna Jika Anda Mahu Travel Ke Jepun

Dan sebagai Muslim, travel tetap travel tapi solat jangan dilupa. Ini  9 Lokasi Selesa Dan Sesuai Untuk Solat Jika Anda Travel Ke Jepun.

LIKE dan FOLLOW Vocket di Facebook serta Instagram


Amazon Studios Dalam Perbincangan Hasilkan Siri TV ‘Lord Of The Rings’

Warner Bros. Television dan pemilik kepada karya J.R.R Tolkien sedang dalam perbincangan bersama Amazon Studios untuk mengadaptasikan siri The Lord Of The Rings (LOTR) kepada siri TV. CEO Amazon, Jeff Bezos dikhabarkan turut sama terlibat dalam perbincangan ini dan nampaknya segala perbincangan masih di peringkat awal.

Tiada sebarang tawaran telah dimeterai setakat ini. Salah satu sebab terbantutnya perkembangan untuk siri TV LOTR adalah kerana nilai yang dipinta pihak J.R.R Tolkien untuk rights filem ini. Tolkien Estate meletakkan harga sekitar USD200- USD250 juta dan telah mendekati Netflix dan HBO. Harga itu pula tidak termasuk kebenaran untuk menggunakan semua watak dalam siri tersebut, membuatkan HBO tidak berminat untuk meneruskan projek siri TV LOTR ini.

Bezos bukanlah seorang yang akan turut serta dalam setiap perbincangan berkaitan Amazon Studios. Tetapi sebagai peminat filem sains fiksyen, beliau mahu cuba dapatkan siri Lord Of The Rings ini untuk Amazon Studios. Ianya sedikit sebanyak bagus untuk menaikkan profil Amazon Studios yang baru ditubuhkan pada November 2010.

Amazon Studios nyata bersedia untuk merealisasikan siri ini selepas kejayaan siri hebat HBO, Game Of Thrones. Itu semua bergantung jika Amazon Studios berjaya membuat perjanjian dengan pihak Warner Bros. Television dan Tolkien Estate untuk meneruskan projek ini.


16 Tip Tunaikan Haji Buat Ibu Yang Masih Menyusukan Anak Kecil

Tips buat ibu muda yang bakal menunaikan haji & mempunyai anak yang masih menyusu badan.

Semalam isteri saya beritahu ada seorang ibu muda masej bertanyakan pendapat persediaan meninggalkan anak yang masih menyusu badan.

Oleh sebab kami dapat panggilan haji sewaktu Ulwan Mukhlis berumur 1 tahun 3 bulan dan masih lagi menyusu badan, dan kami juga bertekad untuk lengkapkan kitara  2 tahun menyusu, kami kongsikan sedikit pengalaman meninggalkan anak yang menyusu dan kemudiannya kembali menyusu semula setelah ditinggalkan selama 51 hari.

1. Bila dah confirm kami berdua dijemput sebagai tetamu Allah(sekitar bulan Feb 2014) setiap hari kami akan bercakap dengan Hulwan Mukhlis.

‘Bulan 9 nanti mak dan ayah nak pergi haji,Mukhlis duduk dengan Wan dan Shetek dengan Mami tau’ – ini dialog yang kami ulang-ulang selama 7 bulan even Mukhlis ketika itu baru sekitar umur 8 bulan.

2. Yakin dan kuatkan hati yang kita ini dijemput sebagai tetamu Allah. InsyAllah anak yang ditinggalkan sentiasa dalam pemeliharaanNya. Sebenarnya saya yang risau lebih tapi isteri saya steady je.

2. Rezeki kami kakak ipar ada anak yang menyusu dan adik ipar yang baru melahirkan anak. Bagi yang tiada saudara mara ataupun yang ingin mencari ibu susuan kami cadangkan cari ibu susuan yang anaknya yang sekitar umur 1 tahun lebih.

Kuantiti dan psikologi ibu yang anak dah 1 tahun ke atas lebih stabil jika dibandingkan dengan ibu yang baru melahirkan baby.

3. Jika anak yang hendak ditinggalkan itu anak lelaki kami cadangkan carilah ibu susuan yang anaknya perempuan kerana anak lelaki lebih kuat menyusu berbanding anak perempuan.

Kes kami ibu susuan Mukhlis anaknya juga lelaki. Jadi bayangkanlah pengorbanan beliau. Semoga Allah membalas jasa & pengorbanan beliau.

4. Sepanjang berada di Madinah istri saya sentiasa perah susu untuk pastikan susu tidak kering tetapi memang normal susu akan berkurang atau mungkin kering kerana tiada ‘direct ‘ontact’ dengan anak yang menyusu.

5. DOA. Kami tak putus-putus berdoa. Di raudhah, kaabah, sewaktu wuquf di Arafah (iaitu di tempat dan waktu mustajab) agar Allah berikan peluang untuk Mukhlis dapat minum susu badan kembali kerana tekad kami cycle 2 tahun menyusu mesti dipenuhi.

6. 2 Minggu sebelum penerbangan balik isteri saya ambil pil hormon (dapat dari klinik Tabung Haji) untuk boost kembali susu badan.

7. Sepanjang berada di Tanah Suci kami hanya berkomunikasi melalui whatsap dengan ahli keluarga. Seingat saya tiada sekali pun saya dan isteri buat sebarang panggilan telefon untuk bercakap dengan Mukhlis. Kami anggap everythng ok since Mukhlis dah terbiasa dengan ketiadaan kami.

8. Masalah mula timbul selepas habis musim haji. Kami ada lebih kurang 2 minggu sebelum penerbangan pulang. Isteri yang pada awalnya steady tiba-tiba bersentimental pulak apabila mengenangkan anak ditambah kerisauan susu takkan keluar lagi.

Baca: Peluang Tunaikan Haji Menggunakan Kuota UK Yang Ramai Pelajar Malaysia Tidak Tahu

9. Kami putuskan untuk berjumpa wakil Tabung Haji di Maktab kami menginap dan memohon untuk diawalkan penerbangan pulang. Jawapan daripada ustaz ketika itu buat kami betul-betul insaf dan membetulkan kembali nawaitu kami.

“Allah jemput kamu 51 hari tapi kamu mohon nak balik awal?”

Kami fokus kembali walaupun perasaan homesick dan rindu tak boleh nak digambarkan. Allhamdulillah kami dapat melengkapkan 7 kali umrah sepanjang baki kami berada di Mekah sebelum penerbangan pulang.

10. Cabaran sebenar apabila tiba tanah air. Setelah 51 hari ditinggalkan Mukhlis benar-benar merajuk. Masih lagi menyusu dengan ibu susuan dan seolah-olah memboikot emaknya.

11. Beberapa hari di rumah mertua dan Mukhlis masih lagi tidak berkurang merajuknya kami ambil keputusan untuk balik ke rumah dengan harapan memori dia refresh kembali.

12. Sangkaan kami meleset apabila sampai dirumah makin kuat protesnya. Menangis yang seolah-olah menggambarkan rasa marah kerana  ditinggalkan. Perasaan kami ketika itu risau yang amat sangat.

13. Usai maghrib ketika itu, isteri masih berusaha pujuk Mukhlis tapi masih tak berhasil. Di offer menyusu dan no respon.

14. Tiba-tina entah dari mana datang idea saya cakap dengan isteri cuba minta maaf dengan Mukhlis. Dialognya begini;
“Mukhlis, mak mintak maaf tinggalkan Mukhlis. Lepas ni mak janji tak tinggalkan Mukhlis lama-lama. Mak janji bawak Mukhlis”.

15. Allah maha besar. Tak diduga Mukhlis datang terus menyusu dengan muka yang ceria. Tak sangka anak berumur 1 tahun 5 bulan menanti ucapan maaf dari kami. Bukan takat air mata isteri yang berderai, air mata saya yang macho ni pun turut berderai. Betapa kami underestimate perasaan anak kecil ini.

16. Sesungguhnya Allah tak pernah memungkiri janji. Malahan sekembali dari Mekah isteri telah mengandung adik Mukhlis,  susu tetap ada dan cycle 2 tahun menyusu dapat kami penuhi. Bukan setakat 2 tahun tetapi 2 tahun ++ Mukhlis dapat full brestfeed. Alhamdulillah.

Buat semua pasangan muda yang dijemput menjadi tetamu Allah tahun ini tetapkan hati dan tawakkal sepenuhnya kepada Allah. Nikmati lah pengalaman menunaikan haji sebaiknya.

Baca lagi: Perkongsian Pengalaman Seorang Gadis Tunaikan Haji Di Usia 21 Tahun


Tip Ubahsuai Rumah Daripada Kacamata Pelabur

Saya terpanggil untuk kongsikan tip ubahsuai rumah apabila baca posting dalam FB mengenai rumah kos rendah yang diubahsuai menjadi begitu cantik dan menarik. Tahniah kepada pemilik rumah tersebut.

Apakah ia baik dari segi pelaburan? Mungkin ya dan mungkin tidak.

Di sini saya nak kongsikan pandangan saya dan juga ‘rules of thumb’ mengenai ubahsuai rumah. Bukan apa yang nak diubahsuai tetapi berapakah nilai ubahsuai.

Secara amnya mengikut ‘Rules of Thumb’ kita tidak digalakkan ubahsuai hartanah kita melebihi 30% harga pasaran.

Ini kerana harga jualan akan mengikut harga pasaran atau kurang lebih harga pasaran.

Jadi jika kita belanja keterlaluan, kemungkinan untuk rugi adalah sangat besar.

Tidak mengapa jika anda nak tinggal di rumah tersebut.

Anda boleh belanja sebanyak mungkin, kata anda, untuk puas hati dan lebih selesa.

Tapi ingat, langit bukan sentiasa cerah. Kadang-kadang mendung dan ada kalanya hujan sangat lebat sehingga banjir.

Jadi kita perlu bersedia untuk hadapi ‘hujan lebat atau banjir’.

Jika perlu dan terdesak, boleh jual rumah kita untuk kelangsungan hidup.

Jangan menyesal kerana kita hanya boleh jual pada lebih kurang harga pasaran.

Percayalah, nilai ubahsuai yang melampau tidak diambil kira oleh bakal pembeli.

Ini cuma pandangan saya. Kalau anda ada duit lebih, buatlah ikut suka hati anda. Duit anda, bukan duit saya.

Ikut logik, jika harga rumah anda RM75,000 di kawasan yang purata harga rumahnya RM75,000, kemudian anda belanjakan RM100,000 untuk ubahsuai rumah anda, adakah anda boleh jual pada harga RM175,000 atau lebih?

Lihat kawasan kejiranan kita. Siapakah yang tinggal disitu.

Adakah mereka tergolong daripada golongan yang mampu beli rumah dalam harga RM175,000 ke atas?

Adakah ada orang luar yang mampu beli rumah pada harga lebih RM175,000 akan beli di kejiranan kita?

Ada yang bertanya mana tipnya? Itulah salah satu tip yang perlu anda tahu.

Lain-lain tip ubahsuai rumah:

1. Cari kontraktor berpengalaman. Kalau boleh minta dia tunjukkan hasil kerja yang pernah dia buat.

2. Perlu ada bajet tambahan kerana pada kebiasaan kita akan dapat idea baru semasa kerja-kerja ubah suai sedang dibuat.

3. Perlu pantau kerja-kerja kontraktor untuk elakkan di-‘curi’ bahan.

4. Bayaran perlu ikut progres. Jangan bayar selagi tidak capai tahap tertentu.

5. Jangan minta terlalu banyak diskaun. Perlu ingat, mereka pun perlu makan. Jika murah sangat, kualiti akan berkurangan.

6. Minta pendapat kontraktor kerana dia ada pengalaman. Kita cuma ada idea. Contoh saiz pintu dan tingkap agak standard, jika buat saiz berbeza mugkin kos meningkat kerana perlu buat frame khas untuk anda.


15 Tip Umrah Dan Ziarah Di Mekah Dengan Anak Kecil

Alhamdulillah saya baru saja kembali dari mengerjakan umrah bersama suami, ibu dan anak saya Amjad Hawari yang berusia 3 tahun 3 bulan. Amjad sudah diapers free.  Route kami adalah KL – RIYADH – MADINAH – MAKKAH – KL.

Semoga sedikit tips ini bermanfaat untuk kawan-kawan yang berhajat membawa anak kecil menunaikan umrah. Ini perkongsian yang biasa-biasa saja dari seorang yang sedikit saja pengalaman menjejakkan kaki di sana. Moga ada kebaikan.

Doa sebelum pergi sana lagi. Solat hajat. Moga Allah lindung dan tolong kita sepanjang di sana. Doa details. Moga sihat. Moga kuat. Moga larat. Moga tahan cuaca apa saja. Moga makan apa saja yang ada. Dan lain-lain lagi.

Since Amjad dah betul-betul diapers free sejak 2 tahun 10 bulan, doa juga moga dia dapat tahan nak buang air besar kalau waktu toilet jauh atau perjalanan dalam bas. Moga dia tak terkencing dalam masjid. Ha. Doa macam tu. Selebihnya, buat persiapan.

Seminggu sebelum berangkat kami banyakkan bercakap-cakap dengan Amjad tentang Madinah dan Mekah. Tentang masjid. Tentang Kaabah. Tentang tawaf. Tentang makam nabi. Kisah-kisah nabi.

Tunjukkan video dan gambar-gambar di sana, terutama gambar budak-budak yang dah pernah pergi sana. Cakap nanti Amjad macam ni juga. Pakai ihram macam ni. Duduk masjid macam ni. Terpulang kepada kreativti masing-masing.

Bila sampai sana nanti dia akan teruja dan akan ulang-ulang apa yang kita sebut sejak di Malaysia lagi.

Mentally prepared juga untuk penerbangan yang panjang masanya. Alhamdulillah hasil didikan travel sebelum-sebelum ini, part naik aeroplane lama-lama ni Amjad tiada masalah.

Sampai kami kena sorok dulu part ni. Sehari sebelum pergi baru kami inform dia. Kalau tak asyik tanya je “bila nak naik aeroplane. Aeroplane dah datang ke?” Allah. Pandai pulak sendiri jawab “aeroplane mahal, ak boleh naik selalu”.

Bila dia dah naik ibu boleh berehat sekejap sebab dia layan diri hehe. But still, ibu sediakan juga satu busy bag dia.

Dalamnya ada:
Lego
Cars
Block
Puzzle
Drawing board yang boleh padam-padam tu.
Kebanyakannya ibu beli di Mr DIY dan mainan yang sedia ada. Bawa masa naik aeroplane dan masa pergi masjid. Bagi main sejenis dulu. Bila bosan barukeluarkan lagi yang lain.

Aku senang bawa First Aid Kit ni. Pergi travel sebelum-sebelum ni pun memang bawa yang ni je. Semua ada dalam. Ubat demam, strepsils, ubat cirit birit, ubat sumbat bontot kalau suhu tinggi, handy plast dll. Semua sumbat. Senang cari.  Setiap kali nak travel, check ubat-ubat ni dan pastikan belum expired.

Stroller ni kami beli masa nak pergi India bulan 1 tu. Stroller yang sedia ada selesa tapi agak besar, berat, makan ruang bila lipat. So beli satu stroller ni dekat Aeon Big Rm100. Alhamdulillah senang.

Walaupun tak selesa macam stroller sedia ada tapi asal Amjad boleh duduk dan tidur dalam tu kira ok dah. Ibu abah pun senang nak bawa.
Stroller tak boleh bawa masuk dalam masjid. Jadi soroklah mana-mana kat luar masjid, boleh.

Masjid Nabawi –  Kami tak sorok. Kami buat giliran masuk masjid. Bila time jaga anak solat bawah payung je dengan Amjad di sebelah duduk dalam stroller.
Mekah – kami suka solat dalam masjid. Stroller kami tinggal je dekat luar. Nampak ada orang park stroller, kami pun park tempat sama.
Tapi ada sekali tu stroller hilang! Dalam hati siapalah yang ambil ni.

Walaupun stroller murah je tapi sangatlah berguna buat kami. Huhu. Nak ke masjid memang wajib bawa. Amjad dah nangis tanya stroller dia mana.

Terus doa kalau ada rezeki stroller tu jumpa kembali walaupun jauh sudut hati rasa macam mustahil je dengan lautan manusia di situ.

Esoknya masa pergi solat maghrib kami keluar lewat, terpaksa solat di luar di celah-celah kabin. Sekali tengok-tengok ada stroller Amjad kat situ.  Mashaallah tak tahu nak kata apa. Syukur & Happy.

So maybe another tips kalau stroller hilang boleh cuba cari dekat belakang toilet ladies yang berdepan dengan bangunan menara jam tu. Banyak stroller lain depa lambak dekat situ.

Baca: 7 Tip Pilih Pakej Umrah Dan Ziarah

Kami guna masa tawaf sahaja. Wajib bawa tau sebab selesa tawaf sambil carry je anak kita. Kalau berhimpitpun dia masih inshaallah selamat dengan kita.  Boleh juga nak pinjam wheelchair masjid,tapi husband malas nak tolak2 dan makan space juga bila tawaf,baik carry aje.

Bab makan ni aku tak ada bersedia sangat dari Malaysia. Since memang travel sebelum-sebelum ni pun dah latih Amjad makan apa saja yang ada di destinasi yang dituju tu. Cuma masa dia belum 1 tahun je aku bekal macam-macam.

Nak ke umrah ni aku bawa susu kambing Wildan dia dan 1 bekas air. Itu saja. Tapi kalau nak well prepared, bolehlah stanby roti, biskut dan kudap-kudap dari sini.

Madinah – kami menginap di Hotel Karam. Kedai runcit sebelah je. Sampai hotel Amjad awal-awal pergi kedai tu dulu. Hehe.

Mekkah – kami menginap di Hilton Towers & Hotel. Bawah tu sepanjang jalan nak ke Masjidil Haram memang kedai aje. Jadi Alhamdulillah, tiada masalah.

Sebelum masuk masjid bawa bekal makan siap-siap. Tapi jangan nampak sangat makanan banyak-banyak tu. Hehe. Tutup-tutup sikit dengan baju ke apa.

Kami beli kebab / ayam goreng / nugget ayam / potato je untuk Amjad dan kami sekali kalau duduk masjid lama. Malas nak keluar-keluar bila dah masuk masjid. Sayang masa.

Susu pulak bancuh sikit je dengan air panas. Sampai masjid top up dengan air zam zam.

Kudap-kudap boleh beli kurma, buah tin, kekacang dan macam-macam dekat kedai sepanjang nak ke masjid.

Travel umrah ni ibu paling seronok sebab tak perlu fikir bab makan hehehe. Semua halal. Of course. Lainlah travel sebelum-sebelum ni dengan rice cooker bagai. Hihihi.

Pakaian Amjad aku bawa extra. Sebab tak nak fikir bab baju tak cukup dan kena basuh baju. Lagipun baju dia banyak pun tak makan ruang.
Bawa baju sejuk 2 helai. In case terkotor ada ganti.
Baju tidur lengan panjang. Untuk tahan sejuk aircond.
Baju siang hari-hari pakai jubah je.
Nak ziarah pakai t-shirt sebab cuaca panas. But still bawa baju sejuk ke mana-mana sebab dalam bas sangatlah kuat aircond dia.
Kalau takde jubah jangan risau. Beli dekat Madinah nanti. Murah sangat. Rm10 je sehelai. Cantik.
Stoking.
Pampers. Mulanya aku tak nak bawa tapi aku bawa juga standby untuk kecemasan.

Masjid Nabawi ok lagi, senang nak pergi toilet luar masjid dekat je.  Tapi di Masjid Haram, fuuhhhh. Baik balik hotel terus dari cari toilet haha. Jadi standby lah pampers. Kalau dia nak membuang, pakaikan. Tapi kena cakaplah sebab musababnya supaya dia faham.

Sebenarnya jarak hotel masa di Makkah tak lah jauh pun, 200 mter sahaja. Tapi disebabkan construction yang masih berjalan, adakala pintu yang kita masuk tu ditutup, jadi kena cari laluan lain pula. Tu yang jadi rasa jauh pulak bila nak balik.

Alhamdulillah selama di sana Amjad bila nak pergi masjid dia buang air kecil dan besar siap-siap. Dia tak request nak membuang pun walau duduk masjid lama-lama. Alhamdulillah.

Ada sekali tu dia belum buang air besar lagi. Ibu cakap pada dia, kalau nak berak cakap ye. Nanti nak pergi masjid. 2 minit lepas tu, memang dia nak berak dan banyak plak tu haha. Sorry kalau disgusting. Tapi aku rasa Allah kabulkan doa aku time tu jugak.

Pampers tu sangat berguna masa kami pergi ziarah. Amjad kenca cirit birit. Allah. Haru gak masa ni, tengah nak romantika dengan abahnya dekat Jabal Rahmah, sekali Pok Teh beritahu Amjad terberak. Allah, hahaha. Cobaan. Terus pakaikan pampers lepas tu.

Alhamdulillah 2 kali je dia cirit petang tu. Bagi minum air zam-zam. Biiznillah, baik dah. Itulah. Minum oren jus banyak sangat malam tu. Kesian dia.

Beg Doraemon ni bag serbaguna dan serba ada. Dalamnya aku dapat sumbat:
Pampers.
Training pants.
Krim pelembap
Lip balm
Instac camera
Spray wuduk
Susu Amjad
Bekal makanan
Quran.
Mainan.
Pengenalan diri.
Pakaian Amjad in case of anything.
Dan lain lain lagi.
Ibu bawa beg ini kemana-mana. Never miss

Bila ada anak kita tak bolehlah expect perjalanan ibadah kita macam orang yang pergi sendiri tanpa anak. Macam aku dengan suami, plan. Malam sebelum tidur plan esok macam mana.

Nak keluar awal ke masjid sama-sama atau suami pergi dulu kemudian isteri pula. Zohor biasa panas sangat jadi suami je pergi. Isteri dan anak rehat dulu. Asar baru keluar sama-sama. Stay sampai isyak.

Part ni aku tak detailkanlah. Terpulang kepada keadaan keluarga masing-masing.  Cuma banyakkan doa agar Allah bagi kita luangkan masa di masjid lama-lama dan dapat beribadah semaksimum mungkin. Mudah nak pergi masjid.

Ada sekali tu aku nak sangat solat asar di masjid. Amjad tidur. Suami pula agak keletihan hari tersebut. Kami bilik berlainan. Tak lama lepas tu mak aku balik shopping dan tolong jagakan Amjad. Dapatlah aku ke masjid. Alhamdulillah. Rasa sangat again time tu juga Allah kabulkan doa aku.

Amjad tak buat umrah. Ihram dia tu sekadar untuk photoshoot. Haha duniawi sungguh. Tapi kami punya excited, kami beli set ihram kanak-kanak RM50. Oh sangat besar. Tapi takpe. Boleh simpan.

Jadi kalau mommies nak pakaikan ihram juga nanti, beli je tuala putih, kerat 2. Letak pin. Ada juga aku tengok yang kain tu dorang jahitkan getah. Senang sarung je nanti tak londeh-londeh dah.

Bab gadget kami prepare juga. Last minute kami tak jumpa tab abah. Kami letak siap-siap video Upin Ipin dalam phone abah.

Masa duduk masjid lama-lama dan tak ada geng, Amjad bosan, baru kami bagi. Dapatlah kita fokus ibadah sambil dia duk fokus Upin Ipin. Hehehe. But most of the time banyak dia bermain dan bila jumpa kawan-kawan baru bersosial sekejap-sekejap.

Masa menunggu waku solat buatlah apa-apa aktiviti juga pada anak kita. Contohnya tukang ambil air am-zam.

Dah penat dia berlari ke hulu ke hilir, waktu solat ada masa dia terlena, ada masa dia menangis. Part ni aku confuse sangat kenapa Amjad menangis setiap kali ibu nak solat. Abah solatdia tak nangis pun.

Jadi most of the time bila solat Amjad stay dengan abah. Ibu menyorok ke saff belakang hehe.

Ada juga masa tak sempat menyorok, start je nak menangis ada je jemaah lain bagi makanan dekat Amjad. Terus senyap. Banyak kali juga. Alhamdulillah thank you Allah.

Setelah segala tips dikongsikan, finally back to basis. Niat. Pengharapan. Positive thinking and words. InshaAllah.

Selalu ingat bawa anak ke umrah bukan beban, bukan susah, bukan masalah, tapi kita yang menumpang barakah anak. Bersamanya di sana Allah banyak tolong ibu dan abahnya. Diakan Ahli Syurga.

OK gambar seterusnya sekadar perkongsian aktiviti best anakanda di sana.

Ziarah. Naik bas. Bila penat tidur sendiri.

New car. 4 buah kereta sport berjaya dikumpul sepanjang di sana. Pheww. Asal behave. Hehe.

Bermain di luar Masjid Nabawi memang seronok.

While ibu dan nenek shopping ramai layan Amjad. Saya sukalah. Orang sana sangat sukakan budak-budak. lLyan budak-budak dengan baik. Salam, peluk. cium tangan Amjad. dukung, layan bermain. MashaAllah. So lovely.

Suka sangat kasut ni. Rasanya ni untuk baby yang baru pandai jalankan. Haha! Tapi senanglah sebab sekali sarung je, siap. Jimat masa.

Done 1st umrah. Thank you mak dan suami tolong tengokkan Amjad. Moody sikit masa ni. Jadi duk tepi je tunggu ibu siap.

Nak balik dah.  Semoga Allah jemput kita lagi jadi Dhuyufurrahman.  Tengoklah Amjad punya excited nak naik aeroplane.

Baca lagi: 23 Tip Tunaikan Umrah Di Mekah Dan Madinah


Baru Berjaya Dapatkan, Lelaki Ini Kongsi 6 Tip Undian Pemilikan Rumah PR1MA

Nota Editor: Terima kasih kepada Tuan Firdaus Pay kerana sudi menulis dan berkongsi tip yang berguna ini di Vocket.

Beliau baru sahaja berjaya mendapatkan rumah PR1MA @ Alam Damai.

Okey, hari ini saya nak berkongsi tip untuk meninggikan peluang anda untuk terpilih dalam cabutan pemilihan Rumah PR1MA.

Isi borang pendaftaran rumah PR1MA di laman web Rumah PR1MA selengkapnya.

Lampirkan semua borang-borang dan semua salinan yang dikehendaki seperti salinan Mykad, slip gaji, penyata KWSP, penyata cukai tahunan dsb.

Daftarkan untuk rumah PR1MA yang kita minati.

Pastikan anda hanya memohon satu rumah PR1MA pilihan dalam satu-satu masa. Contohnya, saya hanya memilih satu lokasi iaitu rumah PR1MA @ Alam Damai.

Jangan sesekali tamak dengan memohon beberapa rumah PR1MA secara serentak. Contohnya anda mohon rumah PR1MA @ Alam Damai, PR1MA @ Cyberjaya dan PR1MA @ Bukit Bintang. Tetapkan matlamat kawasan yang anda betul-betul minat.

Menurut pemerhatian dan kajian yang saya jalankan, pihak pengurusan rumah PR1MA menggunakan "sistem update".

Apa yang dimaksudkan dengan "sistem update"?

Ia bermaksud jika rumah pertama kita pohon adalah rumah PR1MA @ Alam Damai, kemudian kita pohon lagi rumah PR1MA @ Bukit Bintang (siapa tak mahu rumah di Bukit Bintang? Saya nak sangat!).

Sistem rumah PR1MA akan kemaskini permohonan kita mengikut yang terkini (latest). Dengan ini, bermakna anda telah terlepas peluang untuk memiliki rumah PR1MA @ Alam Damai.

Pastikan kita mula memohon rumah PR1MA baru setelah cabutan undian telah selesai dan keputusan keseluruhan undian telahpun diumumkan dan dikemaskini!

Peluang lebih cerah jika anda memilih rumah PR1MA yang berkepadatan tinggi contohnya rumah PR1MA @ Alam Damai mempunyai 2,074 unit, maksudnya peluang kita lebih tinggi berbanding di kawasan yang unitnya lebih terhad sebagai contoh, rumah PR1MA @ Bukit Bintang.

Namapun Projek Perumahan Mampu Milik (PR1MA), memang tak sesuailah nak jadikan rumah idaman anda!

Kita daftar untuk beli rumah PR1MA kerana kita ingin beli rumah di bawah harga pasaran. Betul tak?

BACA: Terkejut Dengan Tunggakan, Lelaki Ini Dedah Cara Beliau Urus Hutang PTPTN

LIKE dan FOLLOW Vocket di Facebook serta Instagram


Tutorial Mudah 9 Cara Rakam Gambar Masa Travel

Setiap kali keluar mengembara pastinya kita ingin rakam dan ambil best shot sebagai kenangan.

Kami bawakan tutorial cara ambil gambar agar foto anda kelihatan lebih outstanding sewaktu sedang travel.

Jom saksikan tutorial yang telah disediakan oleh Steve McCurry, fotografer terkenal dari National Geographic.

BACA: Photojournalist Ini Berkongsi Kisah Solo Travel Beliau Via Trans-Siberian

BACA juga: 31 Petanda Anda Alami Ketagihan Mengembara Yang Serius


5 Tips Berbelanja Persiapan Raya Agar Dapat Kekal Berjimat

Nota Editor: Tips ini telah dikongsikan di laman web PakDi.net. Kami kongsikan semula di sini dengan izin penulis. Semoga artikel ini membantu anda berjimat dan berbelanja dengan bijak. Salam Ramadhan dan selamat menjalani ibadah puasa.

Ia adalah antara perbelanjaan yang banyak makan duit.

Justeru, perlu ada strategi khusus untuk mengelakkan tragedi berhutang di hari raya, iaitu raya sehari tetapi hutang raya habis setahun kemudian.

Berikut adalah kaedah yang tuan dapat buat:

1. Senaraikan perbelanjaan yang perlu dibuat

Sebelum tulis, lihat baju-baju dalam almari dulu misalnya.

Jika ada yang masih cantik, elok dan baru pakai sekali dua, maka tidaklah perlu dibeli lagi.

Namun, untuk anak-anak, selalunya baju mereka dah tak berapa muat sebab cepat membesar. Utamakan yang perlu sahaja.

Selepas membuat anggaran perbelanjaan seperti #1, andaikan bajet baju untuk anak-anak adalah RM 500.

Maka, sehari dua sebelum berbelanja, pergi ATM dan keluarkan RM 500 itu siap-siap. Letak dalam sampul-sampul misalnya:

Along RM 150.
Angah RM 150.
Adik RM RM 150.

Pilihlah masa yang paling selesa untuk tuan sekeluarga.

Jika berbelanja pada bulan puasa, pilihlah pada waktu pagi (orang yang pertama masuk kedai) atau pada waktu malam.

Beritahu anak kecil sehari sebelum berbelanja, dan ketika sudah mahu keluar dari pintu rumah: Apakah tujuan keluar rumah, berapa lama yang diperlukan, supaya mereka dapat beri kerjasama ketika membeli-belah.

Emosi ibu bapa tak terganggu sebab anak-anak kecil pun tidak berapa nak meragam.

4. Pilih kedai yang menawarkan harga terbaik

Tetapkan lokasi lebih awal. Bukan ikut hati.

Ada kedai yang menawarkan harga lebih rendah untuk ahli. Ada juga yang menawarkan voucher. Ada kedai yang menawarkan diskaun tak masuk akal.

Sudah macam-macam cara kedai nak tarik pelanggan. Kebiasannya, puan-puan lebih mahir bab mencari jualan murah.

Maka tragedi hutang raya, yang cuma dapat habis bayar setahun kemudian dapat dielakkan.

BACA: 9 Tanaman Ini Boleh Ditanam Semula Di Rumah Dan Menjimatkan Belanja Dapur

BACA juga: 7 Tips Menghadapi Harga Minyak Naik, Ini Anda Mahu Tahu

LIKE dan FOLLOW Vocket di Facebook serta Instagram


Tip Berguna Buat ‘Online Seller’ Tampil Berbeza Di Media Sosial

Pernah terfikir bagaimana caranya akaun-akaun online seller ataupun jenama kegemaran yang anda ikuti di media sosial terutamanya Instagram kelihatan sangat kemas dan tersusun?

Malah, jika dilihat kepada feed peniaga-peniaga atas talian ini, sudah pasti kita akan merasakan mereka melakukan satu kerja yang sangat hebat dan kerana profile mereka bukan saja tersusun tetapi posting mereka juga dilihat sangat konsisten setiap hari.

Jadi, jika anda adalah salah seorang online seller ataupun freelancer yang menggunakan media sosial sebagai platform untuk mempamerkan produk atau hasil kerja anda, apa kata anda ikuti tiga tip penting yang dikongsikan jurugambar ini.

Dalam satu perkongsian yang dibuat di Twitter oleh Dyeana Rose ini, beliau berkongsi tip yang boleh dicontohi untuk menguruskan feed media sosial anda dengan lebih kemas dan tersusun.

Bila menggunakan media sosial untuk memasarkan produk serta servis yang ditawarkan, konsistensi adalah kunci untuk segalanya seperti yang dikongsikan Dyeana untuk tips pertamanya.

1. Spend masa sehari, kumpulkan gambar untuk 30 hari (Sebulan post). Buat benda ni setiap awal bulan.

Kalau tak dapat kumpul untuk 30 hari, sediakan gambar tiap hujung minggu (7 hari).

— Hi! I'm a photographer 📸 (@dyeanarose) January 28, 2020

Selain konsisten melakukan posting, anda juga dinasihatkan untuk melakukan persiapan dengan turut menyediakan kapsyen untuk disertakan bersama gambar-gambar yang akan digunakan nanti.

3. Buat group di telegram. Melalui telegram boleh save gambar dari laptop / phone, berserta caption. Tiap hari cuma korang copy paste / download gambar di telegram. Boleh post terus tanpa nak perlu fikir nak post gambar / caption apa.

Selepas menyiapkan gambar dan kapsyen untuk digunakan dalam tempoh sebulan, itu Dyeana juga mengesyorkan agar bahan-bahan tersebut disimpan di aplikasi Telegram.

Perkara ini katanya adalah bagi memudahkan anda untuk memuat turun kembali gambar beserta caption yang telah disediakan bagi melakukan posting di media sosial pilihan anda.

Dengan langkah ini juga, pengguna tidak perlu untuk memikirkan padanan bagi setiap gambar dan kapsyen kerana ia sudah pun disimpan di Telegram dan anda hanya perlu muat turun bahan-bahan tersebut untuk dikongsikan.

Jadi, jika anda sudah pun menggunakan platform media sosial untuk melakukan perniagaan atas talian atau mempamerkan hasil kerja anda sebagai seorang freelancer, anda boleh mengikuti tiga tips  mudah ini bagi memastikan feed anda sentiasa kemas.

Sudah pasti, feed yang kemas dan tersusun akan menarik lebih ramai pengguna untuk membeli produk dan servis yang ditawarkan oleh anda kelak.

Tetapi jika anda masih belum memulakan perniagaan, usah risau kerana kajian menunjukkan mereka yang memulakan perniagaan di usia yang lebih matang sebenarnya berpeluang lebih cerah untuk berjaya. Klik pautan di bawah untuk membaca.

Kajian Menunjukkan Mereka Yang Memulakan Perniagaan Diusia 45 Tahun Keatas Lebih Berjaya

Usahawan Muda Ini Jawab Serta Kongsi Pengalaman Dibantu Ahli Politik

Hanya Jual Ayam Goreng RM1, Peniaga Ini Raih Pendapatan RM15,000 Sebulan


‘Surat Letak Jawatan Terbaik Yang Pernah Saya Dapat’ – Rafizi Ramli Kongsi Tips Berhenti Kerja

Proses meletak jawatan adalah hal yang selalu dipandang biasa bagi sesetengah orang. Ada di antara kita sering menggunakan ‘template’ yang telah disediakan oleh Google untuk menghantar surat meletak jawatan.

Namun, tahukah anda bahawa adab berhenti kerja juga penting untuk diterapkan. Umpamanya; bagaimana kita masuk, begitulah kita keluar.

Rafizi Ramli, pengasas INVOKE Malaysia dan juga bekas ahli parlimen Pandan berkongsi tips penting kepada orang ramai tentang adab berhenti dari kerja. Perkongsian ini hadir selepas salah seorang dari pekerjanya di INVOKE Malaysia menghantar surat letak jawatan yang katanya, sebagai ‘yang terbaik yang pernah saya lihat’.

Antara surat letak jawatan yg terbaik saya pernah dapat.

Omar grad 1st Class Bristol Uni. Seorg yg rendah diri wlu sgt cerdik, sgt good looking & sgt witty.

Wlupun berat hati, saya dgn gembira wish him good luck di @RolandBerger

Ini tips letak jawatan dgn baik pic.twitter.com/OCDDTl6WDG

— Rafizi Ramli (@rafiziramli) October 10, 2021

Melalui ciapan yang dikongsikan oleh Rafizi, apa yang boleh dirungkaikan melalui surat letak jawatan tersebut adalah pertamanya sebagai pekerja anda perlulah menghargai setiap masa yang anda belajar dan bekerja di sana. Pengalaman itulah yang akan mencorakkan persiapan anda pada cabaran di masa akan datang.

Kedua, hargailah orang-orang yang membantu menjadikan siapa anda yang sekarang. Tanpa support system, anda tidak akan mampu memberanikan diri untuk melangkah lebih jauh.

Terakhir sekali, titipkan sebab mengapa anda berhenti. Jujurlah dengan diri sendiri. Jika misi syarikat dan misi anda tidak lagi sehaluan, berlaku jujurlah dengan menyatakan perkara tersebut.

Rafizi kemudiannya menyenaraikan tips buat anda yang sedang dalam perancangan untuk berhenti kerja. Antara tips tersebut adalah:

Perkongsian Rafizi telah dikongsikan oleh beribu orang di Twitter. Kebanyakan daripada mereka memuji bekas pekerja beliau yang menulis surat yang sarat dengan isi dan emosi. Sebahagian netizen mahu menjadikan surat dan ‘tips’ yang dikongsikan Rafizi sebagai rujukan buat mereka di masa hadapan.

”Kebiasaannya majikan sayang setiap team member yang pernah bekerja. Saya sayang setiap yang saya hire seperti adik sendiri & saya anggap seperti keluarga. Bila mereka move on, mmg sedih yang teramat sangat. Tp kalau we leave on good footing, sayang itu akan kekal. Good luck semua,” katanya di akhir ciapan.

6 tips buat ‘engineer’ peroleh gaji sehingga RM20,000 sebulan di Jepun. Untuk bacaan lanjut, klik pautan di bawah.

6 Tips Buat ‘Engineer’ Peroleh Gaji Sehingga RM20,000 Sebulan Di Jepun

Cara Mohon Kerja Dengan PBB Dari Perkongsian Rakyat Malaysia Bekerja Di Vienna

Isteri Berhenti Kerja Kerana Ikut Suami, Ini 5 Perkara Penting Yang Saya Lakukan


Lelaki Ini Berikan 9 Tips Menjadi Pengguna Super Bijak Berbelanja. #7 Jimat Sambil Bersedekah

Nota Editor : Artikel ini asalnya diterbitkan di fb wall Al Irfan Jani, seorang usahawan dan juga penulis di SaleStory-Teller. Kami menerbitkan semula di The Vocket dengan keizinan beliau. Semoga anda mendapat manfaat dari tulisan beliau di bawah.

1. Jika selama ini tak pernah perasan ada logo kecil, ‘Discount For Members Only,” maka lepas ini anda perlu lebih cermat, amati tulisan dan logonya yang mungkin semakin kecil.

2. Kalau boleh catat semua harga sewaktu bersama troli, dan bandingkan pada resit di kaunter. Kalau anda rasa tertipu walau satu barang (bukan kecuaian), tinggalkan kedai ini, dan batalkan jual beli.

3. Bintang mencari bintang. Berhati-hatilah membaca tanda harga, amati sebarang tanda bintang seperti ini * yang mensyaratkan pembelian minimum, semata-mata demi potongan yang cuma sesen dua.

4. Contoh, saya pernah berkejar ke sebuah pasaraya untuk dapatkan lampin anak kerana diskaun RM5 (banyak juga). Dalam poster iklan ada tulis *tertakluk terma dan syarat. Tapi, bila dah sampai sana, * tertulis syaratnya kena belanja RM50 ke atas. BIN*TANG betullah. Ok, tinggalkan kedai ini jika anda memang nak beli 1 barang saja.

5. Jangan terpesona dengan potongan harga yang gila-gila untuk sesuatu produk (tiada bintang). Jika ada sekalipun, contoh diberi promosi harga gula pada hari itu cuma RM1, maka selepas beli gula SAHAJA sila tinggalkan kedai itu.

6. Suri rumah perlu teliti lihat KUALITI dan HARGA jualan peruncit bergerak (lori) dari rumah ke rumah. Jika segar, dan harganya murah dari pasaraya, maka peruncit lori begini seharusnya jadi PILIHAN UTAMA anda. Jimat duit petrol untuk ke pasar, jimat tenaga, dan masa.

7. Macam mana nak bersedekah di zaman gawat? Caranya mudah. Jangan beli di pasaraya, tapi belilah barang dapur di jalanan, atau kedai runcit kecil-kecilan. Mungkin harga peruncit kecil cuma mahal RM0.50. Tapi RM0.50 boleh selamatkan beliau dari mengemis atau berhutang. Dua-dua dapat tabung ‘akhirat’.

8. Jangan bandingkan dua produk yang sama jenis (lain jenama) dengan hanya melihat pada HARGA dan SAIZ. Sila perhatikan juga perbezaan BERAT gram atau isipadu liter.

9. Contoh dalam gambar, terdapat dua jenis spageti. Spageti A (atas) harga RM3.49, Spageti B pula RM3.20. Jika dilihat sekali imbas, seorang suri rumah tanpa fikir panjang akan memilih Spageti B, kerana ia terlihat murah. Saiz bungkusan pun tak jauh beza.

Tapi, mari kita kira harga per gram:
Spageti A = RM3.49 / 500 gram = RM 0.00698
Spageti B = RM3.20 / 400 gram = RM 0.008

Jadi, anda dapat lihat yang mana lebih murah, kan? Beza beratnya SANGAAAAT tipis, iaitu 10 gram. Namun, beza harga per gram amatlah besar, jika anda beli lebih dari 1 bungkus.

Kuasa membeli di tangan anda. Jadilah pengguna SUPER bijak.

Like page The Vocket di Facebook untuk update dan tips terkini.


5 Tips Mudah Buat Dapur Kecil Anda Kelihatan Lebih Luas

Tidak semua orang memiliki ruang dapur yang luas, rata-rata kebanyakkan rumah di Malaysia mempunyai ruang yang agak terhad termasuk dapur. Sinonim dengan sifat rakyat Malaysia yang suka membeli, lambakan peralatan di dapur buat ia kelihatan semakin sempit.

Dalam tips ini, kami akan kongsikan khas buat suri rumah yang suka duduk di dapur bagaimana untuk jadikan dapur anda kelihatan lebih luas, kemas dan menyelerakan pandangan. Ya! Yang pertama, mari kita kembali kepada konsep minimalis iaitu gunakan apa yang perlu sahaja.

Gunakan warna putih sebagai sentuhan warna utama pada dapur anda. Terutama pada warna dinding dan juga warna kabinet atau ruang simpanan. Warna putih akan membuatkan ruang dapur anda kelihatan lebih luas dan bersih.

Anda boleh masukan sedikit warna pilihan lain hanya sebagai penyeri untuk kelihatan ceria, tetapi jangan pula gabungan dengan warna yang terlalu banyak sehingga nampak celaru.

Kalau sebelum ini dapur anda dipenuhi almari jenis terutup, sebaiknya tukar kepada yang jenis terbuka. Ini untuk mengelakan dapur anda kelihatan padat dan sesak. Selain itu, ia lebih mudah untuk anda mencapai barang apa yang diperlukan ketika memasak!

Tidak lah tercari-cari sampai goreng ikan pun boleh hangit. Ops! Bukan hangit, tetapi terlebih garing.

Anda boleh tukar pintu atau tingkap kayu kepada yang berkaca. Kesan dari pencahayan dari luar buat ruangan dapur anda kelihatan lebih luas. Sudah semestinya ia memberikan anda mood yang lebih segar dan bertenanga. Memasak pun seronok.

Simpan peralatan yang jarang digunakan, contohnya pembakar roti, coffee maker, blender. Elakan menyimpan peralatan seperti ini di atas meja, simpan di satu tempat dalam ruangan khas. Anda boleh mengeluarkan semula ketika diperlukan.

Gunakan ruang kosong pada dinding dengan bijak seperti membuat tempat menyimpan pisau megnatik atau rak letak bahan asas masakan seperti gula, garam atau rempah ratus. Tapi jangan terlalu banyak sehingga boleh membahayakan. Suaikan mengikut bentuk dapur dan tempat memasak.


Amazon Tawarkan RM19,470 Dalam Usaha Untuk ‘Menapis’ Para Pekerja

Sebuah langkah yang hebat dilakukan Amazon pada minggu ini apabila mengumumkan syarikat mereka sedia membayar sehingga $5000 (~RM19,470) buat para pekerja yang tidak lagi berminat untuk berkhidmat di Amazon.

Langkah ini dibuat dalam usaha Amazon untuk mengurangkan bilangan pekerja di dalam syarikat tersebut. Memandangkan syarikat ini mempunyai dana yang besar, Amazon telah memilih untuk ‘menapis’ bilangan pekerja yang berminat untuk berkhidmat melalui tawaran secara wang tunai.

Mengulas mengenai wang yang ditawarkan, Amazon berpendapat strategi ini bukan sahaja membolehkan mereka mengurangkan bilangan pekerja namun berpeluang buat syarikat ini mengumpul sekumpulan pekerja yang komited dalam tugas mereka.

Dari sudut psikologi, para pekerja yang menolak tawaran ini juga sekaligus merasakan mereka lebih dihargai serta bermotivasi untuk bekerja keras demi perkembangan syarikat.

Agak-agak ada tak syarikat di Malaysia yang berminat untuk implemen strategi yang sama?


6 Tips Buat ‘Engineer’ Peroleh Gaji Sehingga RM20,000 Sebulan Di Jepun

Sebelum ini saya pernah kongsikan mengenai perbandingan realiti gaji engineer di Jepun dengan Malaysia. Anda boleh baca dengan klik di sini. Jelas engineer di Malaysia rata-ratanya underpaid. Tidak kurang juga yang berpendapat saya menipu dengan mengatakan engineer di Jepun berpeluang menerima gaji sehingga RM20,000 sebulan.

Lagi sekali saya tekankan. Tidak pernah saya katakan gaji fresh graduate adalah RM20,000 sebulan sebaliknya gaji tersebut boleh dicapai menerusi pemilikan beberapa skil dan juga pengalaman.

Dalam pada itu, tahukah anda terdapat banyak syarikat sanggup bayar sehingga RM30,000 sebulan untuk ambil mengambil pekerja daripada agensi pekerjaan.

Saya mulai tahu mengenai perkara ini apabila keluar bersama kawan-kawan saya sewaktu bergelar pelajar di sini. Ada sorang kawan kami maklumkan gaji kakak beliau yang bekerja di Jepun adalah sebanyak 600,000yen (RM23,786.17) sebulan.

Dalam hati saya masa itu, tertanya-tanya juga mampukah seorang engineer berumur sekitar 30-an berjaya capai gaji setinggi itu. Rasa macam mustahil namun takut nak tanya lebih-lebih.

Untuk pengetahuan semua. Gaji fresh graduate sini untuk diploma ke bawah 150,000~200,000yen. Untuk degree sekitar 200,000~220,000yen manakala untuk master sekitar 220,000~240,000yen. Ya, sangat jauh beza dengan gambaran gaji yang diterima kawan kakak saya iaitu 600,000yen sebulan bukan?

Saya juga mula dari bawah. Masuk syarikat biasa. Kerja macam biasa. Gaji 205,000yen (~RM8,122.42) sebulan. Suatu hari, saya mula bosan dengan kerja sedia ada sebab tak nampak peluang untuk naikkan skil lagi.

Saya berhenti kerja. Pulang balik beraya dengan isteri. Kemudian datang Jepun balik tanpa sebarang kerja. Dalam masa menganggur, sambil upgrade diri, saya cari dan intai sebarang peluang yang ada.

Kemudian jumpa satu info. Gaji pengiraan mengikut jam. Tengok-tengok, gaji yang ditawarkan agak lumayan. Jauh lebih tinggi dari yang pernah saya dapat.
Sebulan 300,000yen itu seakan mudah sangat untuk dapat. Tak tercapai dek akal masa tu boleh capai gaji sebanyak itu. Iyalah, dari 200,000yen terus melompat kepada 350,000yen. Banyakk kenaikan yang dapat.

Secara asasnya gaji yang ditawarkan adalah sekitar 1,600-2,300yen sejam. Sebulan 170jam secara purata. Tambah overtime sekitar 20-30jam maka sebulan dapatlah sekitar 477,000yen (~RM18,899.49). Ini gaji di Hamamatsu. Bandar yang kurang atau lebih macam Seremban.

Kalau di bandar- bandar besar, kerja dengan 2,500-3,000yen sejam tu berlambak. Campur dengan overtime, mudah sangat nak dapat lebih 500,000yen. Apa lagi, terus apply and grab the chance. Mohon dengan ejen pula. Peluang nak diterima masuk itu lebih tinggi dari mohon sendiri.

Temuduga pun masuk sekali dengan ejen. Tak cemas langsung. Alhamdulillah rezki kahwin, dapat terus job. Oh ya, memang nampak gaji tinggi kan? Ini pula beberapa kekurangan yang datang bersama kerja yang dimohon.

Sering kali kerja yang dimohon hadir dengan kontrak. Ditambah lagi dengan kita sebagai foreigner, takde keperluan untuk nak jadi permanent. Dalam pada itu, sekiranya buat kerja dengan baik pasti syarikat akan perbaharui kontrak.

Kontrak tak diperbaharui? Cari sahaja kerja lain. Sejujurnya sangat banyak kerja melibatkan kejuteraan di Jepun. Do your job and let’s Him decide.

Sesetengah kerja sememangnya menawarkan gaji yang tinggi namun tidak menawarkan elaun rumah. Walau bagaimanapun, dengan gaji yang tinggi rasanya elaun rumah seakan kurang perlu.

Ini bahagian tricky yang ramai orang triggered. Sebenarnya gaji sebagai pekerja akhirnya sama sahaja dengan permanent kalau kira dalam setahun. Biasanya kalau gaji 200,000yen bonus setahun adalah sekitar 4 bulan. Dalam erti kata lain, pekerja tersebut setahun akan menerima sekitar 3.5juta yen bercampur dengan pelbagai elaun.

Biasanya kita cuma akan disuruh buat kerja yang sama berulang-ulang. Pekerja kontrak kurang diberi perhatian dan kurang peluang untuk tingkatkan skil. Dalam pada itu, pekerja kontrak juga akan kurang kena marah sebab tak ada sesiapa nak pantau dan tingkatkan skil nurture kita. Hanya perlu buat kerja kita dan balik.

Sebenarnya bila dah ada pengalaman kerja 5 tahun dan ke atas, banyak sahaja yang tawarkan gaji 5juta-6juta yen setahun atau sekitar RM20,000 sebulan. Daripada asyik merungut lebih baik buka minda dan cari peluang lain.

Nak dapat gaji tinggi di Jepun sama sahaja macam di Malaysia. Lompat kerja. Kalau duduk setia satu syarikat, lambat kenaikan dia. Akan tetapi, tidak semua juga. Tahun lepas, saya cakap dengan naib presiden syarikat hasrat untuk dinaikkan gaji. Kalau tidak, saya tak boleh fokus kerja sebab gaji sikit dan saya akan angkat kaki. Bos terus setuju tanpa banyak cakap.

Satu perkara mengenai Jepun, sekiranya anda kerja kuat mereka akan menghargai anda dan susah untuk lepaskan anda. Berbeza dengan Malaysia. Ada kawan saya yang bekerja sebagai engineer diberikan Gaji dalam RM3000 sebulan.

Apabila maklumkan kepada bos hasrat untuk naik gaji maka dapatlah gaji RM3,600 sebulan. Akan tetapi masih berhenti dan masuk kepada bidang customer service dan menerima gaji RM8,000 sebulan.

1. Work hard, gain trust, you’ll able to negotiate your value. You know your value the best.
2. Ada sesetengah syarikat, ada sahaja budget untuk kenaikan gaji tetapi tidak pasti atas alasan apa tidak dinaikkan gaji.
3. Engineer memang underpaid di malaysia. Malaysia bakal hadapi brain dead kelak kalau situasi ini berlanjutan.

Masih tak percaya boleh capai gaji RM20,000 di Jepun? Saya kongsikan pula 6 tips untuk para engineer di Malaysia mencuba nasib di Jepun serta memperoleh gaji seperti yang disebutkan.

1. Tingkatkan Japanese skill. Ada kawan belajar TESL, belajar Jepun sendiri lepas tu mengajar English dekat sini.

2. Belajar basic Japanese dan kerja kilang Jepun. Work hard and appeal your Japanese skills. Work hard pays.

3. Sambung belajar di sini. Ada banyak sebenarnya biasiswa belajar di sini. Akan tetapi sejak COVID-19 ini, tak banyak yang ditawarkan. Dahulu ada MEXT, JASSO. Boleh cuba.

4. Design. Draughtsman. CAD user sangat banyak opening. CATIA, AutoCad, SolidWorks memang teman baik anda. Tapi masih kena pandai cakap Jepun.

5. Kerja bidang IT seperti programming merangkumi Java, Python, Matlab. Kuasai ini. Ada kemungkinan boleh kerja walaupun sekadar N3/N4

6.Nak kerja haram boleh, banyak sahaja kerja kedai halfcut. Tapi tak berani cadangkan sebab kalau ditipu atau dibuli tidak ada sesiapa yang akan bantu.
Ada lagi beberapa yang lain. Apa-apa pun saya doakan anda semua berjaya.

Sebelum berhasrat kerja di Jepun, saya cadangkan untuk baca dahulu perkongsian saya dengan klik di sini.

Ingat satu benda. Karier anda, anda tentukan. Nak gaji tinggi? Upgrade diri anda, buka minda dan berusahalah. Gaji yang tinggi mesti bersebab. Nak kerja untuk karier masa panjang, gaji tak kisah? Cantik juga perancangan itu, kelak pengalaman anda akan sangat berharga.

Nak kerja senang, gaji tak kisah asalkan ada masa dengan keluarga. Ini juga pilihan yang baik. Family always first policy never goes wrong.

Nak kerja sapu sampah? Satu pekerjaan yang mulia. Walaupun duit dapat tak seberapa, pahala yang dapat sememangnya tidak terkira. Bidang pekerjaan yang penting dalam sesebuah negara. Akhirnya, ini semua sekadar perspektif masing-masing. Tidak ada salah dan tidak juga ada yang betul.

Duit bukan segalanya. Pangkat tidak dibawa ke kubur. Last but not least, semuanya ini rezeki dari yang Maha Esa. Mungkin juga ini rezeki anak. Selalu buat baik kepada orang. InsyaAllah orang akan doakan untuk kita juga. Mengecam tak membawa apa-apa.

Ketahui juga luahan penulis ini mengenai perbadingan realiti gaji sebagai engineer di Jepun dengan Malaysia. Beliau juga pernah berkongsi beberapa tips sebelum mendapatkan kereta di Jepun.

Lelaki Ini Terkejut Selepas Bandingkan Realiti Gaji Sebagai ‘Engineer’ Di Jepun Dengan Malaysia

Sebelum Beli Kereta Di Jepun, Ini 6 Perkara Anda Wajib Tahu


Pernah Tinggal Di New Zealand, Lelaki Ini Menjumpai Satu Tip Untuk Tampil Ceria Di Tempat Kerja

Nota Editor : Catatan ini asalnya diterbitkan oleh Ustaz Mohammad Asraff Ayob Al-Hafiz, pakar bidang Al-Quran yang membantu memastikan masyarakat baca Al-Quran dengan kualiti yang Rasulullah sukai melalui tekniknya yang simple di TigaSeminar.com

JIKA ANDA ‘STRESS’ DI TEMPAT KERJA, TIPS INI BOLEH ‘MENYEJUKKAN’ ANDA

Ketika menetap di New Zealand tiga tahun lepas, saya sering ke New Zealand post office yang terletak di Upper Riccarton, Christchurch. Selalunya saya sampai agak lewat. Jam 4.45 petang baru nampak muka sedangkan lagi 15 minit lagi pejabat pos akan tutup.

Selalunya saya sering berurusan dengan seorang pekerja perempuan. Berdasarkan penampilan, umurnya sekitar 50 an. Agak berumur bagi kerja seberat itu.

Yang menariknya adalah perilaku beliau. Wajahnya asyik tersenyum sahaja. Beliau akan melayani saya dengan teguran manis ‘Good day Mike. How can i help you?‘ sambil tangannya menghulurkan candy kepada Aliya, anak saya yang ketika itu mencecah 2 tahun setengah.

Cara beliau melayani saya (customer terakhir) seolah-olah saya lah customer pertamanya untuk hari itu. Tiada ‘muka kelat or muka robot’ & bersungguh-sungguh ia mengangkat kotak bungkusan yang agak berat itu.

Saya terfikir, alangkah bagusnya attitude ‘makcik’ ini. Tak nampak letih. Muka asyik senyum je. Kerja pun bersungguh.

Soalnya, bagaimana makcik ini memiliki attitude yang amat luar biasa sedangkan kerjanya biasa-biasa sahaja?

Jawapannya saya temui dari Mark, rakan setugas ketika saya bekerja sebagai cleaner di University of Canterbury. Beliau amat rajin bekerja dan berdedikasi tinggi dan sepanjang syif 3 jam kami yang bermula 4 – 7 pagi setiap hari, Mark hanya akan berbual dengan saya apabila semua tugasan selesai, tepatnya jam 7 ke atas.

No ‘zero chatting-chatting’, no ‘curi-curi tulang’.

Rumah Mark terletak di New Brighton, kira-kira 15-20 km dari Universiti. Perkara ajaib tentangnya adalah, beliau BERJALAN KAKI ke tempat kerja dan akan bertolak seawal 2.45 pagi agar tiba tepat jam 4 pagi.

Ia dilakukan setiap hari tanpa jemu. Suatu ketika saya bertanya Mark, ‘you tak letih ke jalan jauh just nak dapatkan gaji yg tak seberapa ni? Kan lebih baik you cari kerja lain lebih dekat?

Ini jawapan Mark. Ini nilai yang saya pegang seumur hidup. Kefahaman ini juga yang saya kongsikan kepada semua pekerja syarikat saya. Inilah ‘power’ – the right attitude yang akan hilangkan segala rasa stress dan situasi ‘panas’ di tempat kerja :

Mohd, its all about gratitude. I always love this job coz many other people can not find decent job easily.

Moral : Segalanya bermula dari dalam. Your inner world will shape your outer world. Apabila kita bekerja dengan pemikiran ‘syukur’, kerja akan dianggap nikmat & anda akan mengeluarkan ‘yang best-test’.

LIKE dan FOLLOW Vocket di Facebook serta Instagram


Tips Dari CEO Nike Jika Ingin Bekerja Dengan Mereka

Nike adalah antara jenama terkemuka dunia dalam bidang sukan dan juga fesyen. Tahun lepas saja, Nike mencatatkan jualan paling tinggi mereka iaitu sebanyak USD30.6 bilion dan harga saham mereka turut melonjak sebanyak 32 peratus. Nike terus berkembang di bawah sayap CEO mereka, Mark Parker.

Nike sedang mengembangkan pejabat mereka di Beaverton, Oregon. Kriteria apa yang dicari Nike untuk mengambil pekerja baru? Mark Parker memberi sedikit tips kriteria yang beliau cari pada bakal pekerja baru Nike.

“Di Nike, kami membina satu suasana kerja yang menarik individu cerdik dan kreatif untuk bekerja dengan kami. Kami mencari mereka yang sangat berminat dengan sukan kerana walau di mana –mana bahagian anda bekerja di Nike ini – di bahagian rekaan, jualan atau di bahagian kedai jualan, fokus utama kami adalah untuk memberi yang terbaik kepada atlet.

Kami turut mencari individu yang boleh menyeimbangkan antara kerja yang ditugaskan kepada mereka dan mereka perlu sanggup melepasi batasan mereka. Dengan cara ini, mereka dapat mengembangkan karier mereka di Nike. Saya dahulu bermula di bahagian rekaan tetapi saya selalu mencari cara untuk menyumbang kepada syarikat dalam pelbagai cara yang lain.

Dan kami di sini mempercayai kuasa kolektif, di mana kami mengumpul individu yang berlainan kekuatan, pengalaman, kreativiti dan cara berfikir. Kemudiannya, ‘chemistry’ dari gabungan kumpulan individu-individu ini membuatkan kami lebih kuat berbanding jika kami bekerja berseorangan,” terang Mark Parker.


Dari Makan Gaji Ke Pelabur Hartanah Berjaya. Lelaki Ini Dedahkan Rahsia Beliau

Satu ketika dulu kami pernah berkongsi kisah hidup Saudara Faizul Ridzuan yang berjaya melepasi saat sukar dalam hidupnya hingga menjadi seorang pelabur hartanah yang berjaya.

Kali ini kami ingin bawakan sekali lagi kisah beliau dengan lebih lengkap, berserta beberapa rahsia telah beliau sudi kongsikan khas untuk mereka yang berminat mahu menceburi pelaburan hartanah.

Harapan kami kisah ini dapat memberikan inspirasi untuk anda.

KENAPA RAMAI YANG TAK MAMPU BELI HARTANAH DAN APA YANG ANDA PERLU BUAT?

Saya dapati yang kisah saya yang diterbitkan di surat-kabar Malay Mail semalam mendapat sambutan yang sangat positif yang berjaya mendapat lebih 200 SHARE kurang daripada 24 jam. Jadi untuk kawan-kawan yang lebih selesa membaca dalam BM, saya tranlasikan artikel ini dan saya tambahkan pandangan saya kerana saya fikir mungkin ramai yang boleh dapat manfaat melalui perkongsian saya.

Saya ringkaskan pengenalan saya kepada point berikut :

1. Bermula melabur dari tahun 2005 ketika berumur 24 tahun dengan bermodalkan duit sendiri RM2,000 untuk pembelian rumah pertama. Sudah membeli lebih daripada 40 hartanah sehinnga tahun 2014.

2. Sebab ramai rakan online yang mahu baca perkongsian saya, saya telah menulis buku – WTF? 23 Hartanah Sebelum 30 – yang menghuraikan secara terperinci pengalaman saya dalam pelaburan hartanah.

Perkongsian perjalanan saya dari seorang yang hanya makan-gaji ke pelabur hartanah:

• Latar belakang saya biasa sahaja. Ibu saya adalah penjawat kerajaan yang mengambil pencen awal, dan ayah saya seorang yang melakukan pelbagai kerja dan perniagaan sebelum menetap untuk mengusahakan perkhidmatan cuci kereta. Saya memang berminat dengan dunia perniagaan, tetapi sebab tiada modal saya mula melabur dahulu. Dan selepas membuat banyak research, saya dapati pelaburan hartanah adalah paling sesuai untuk saya kerana risikonya dan keperluan modalnya yang kecil. Impian kita mungkin masih jauh, tapi tak semestinya kita kena tunggu dah banyak duit baru nak bermula. Kita bermula gunakan apa yang kita ada, secepat yang boleh.

• Orang tak berwang perlu lebih kreatif. Saya tidak datang dari keluarga yang senang atau berada. Ketika saya bermula, saya hanya mempunyai RM2,000.00 di dalam bank. Saya meminjam selebihnya melalui pinjaman kreatif. Sebagai contoh pada masa itu, rakan saya perlu membeli sebuah laptop, dan pada masa itu saya baru sahaja memiliki kad kredit. Peluang saya nampak waktu itu adalah saya boleh beli laptop itu dengan skim pembayaran ansuran selama 12-24 bulan, tanpa faedah. Saya fikir saya boleh ambil duit cash dari rakan saya dan simpan dlm bank dulu, dan saya bayar ansuran bulanan perlahan-lahan. Saya ulangi process yang sama dan selepas 4 bulan saya berjaya mengumpul lebih dari RM20,000.00 untuk digunakan untuk pelaburan menggunakan kaedah ini.

• Bagi saya, saya jenis yang konservatif dalam pelaburan. Ramai orang beranggapan saya seorang yang suka ambil risiko yang tinggi disebabkan saya beli banyak hartanah. Realitinya, saya cuba melabur dengan mengunakan modal paling minimum yang boleh saya buat. Ada banyak hartanah yang saya beli tanpa mengeluarkan satu sen. Strategi saya ringkas sahaja- iaitu membeli hartanah yang berharga dibawah pasaran, dan sewa harus melebihi bayaran ansuran bulanan.

• Belia atau golongan muda hari ini ramai yang merungut harga hartanah mahal, tapi realitinya keutamaan mereka bukanlah simpanan dan pelaburan. Gaji pertama saya adalah RM600.00 saya mampu hidup. Saya beli rumah pertama ketika gaji saya RM2,500. Ramai belia sekarang yang bergaji lebih dari RM3,000 tapi tak mampu beli rumah kerana komitmen mereka tinggi dan tiada simpanan. Cuba kita perhatikan kereta, telefon bimbit dan pakaian mereka dan tidak hairanlah kenapa mereka tidak boleh menyimpan. Ia kembali kepada keutamaan. Ramai belia hari ini saya tengok tak kisah berbelanja RM10 untuk beli kopi berjenama, dan belanja RM30 setiap kali makan di luar.

• Masalah atau “jenayah kewangan” terbesar yang belia sekarang buat, adalah pembelian kereta. Mereka berfikir ia merupakan keperluan, tapi ia bukan. Bagi saya, kereta merupakan kemewahan / keinginan. Saya sendiri beli kereta pertama selepas beli hartanah yang ke-12, dan saya beli kereta terpakai je. Saya pernah kira, kalau kita beli kereta baru termurah di pasaran (Perodua), kita kena belanjakan minimum RM1,000.00 sebulan kerana ansuran kereta, duit minyak petrol, toll, dan penyelenggaraan. Ramai yang mampu bayar ansuran bulanan tetapi lupa kos-kos lain yang datang dgn pemilikan kenderaan. Kereta, adalah beban liabilitl yang semakin lama akan susut nilainya.

• Banyak golongan muda mengikat / mengaitkan kebahagiaan kepada pemilikan kebendaan. Ini bukan sesuatu yang susah difahami. Jika anda menggunakan wang untuk membeli benda, anda hanya akan memiliki benda, dan bukan wang. Jadi kita ada pilihan untuk memiliki pakaian terkini atau handfon baru, atau anda mahu lebih berharta / berduit.

• Tujuan saya menulis buku, bukan sebab nak jadi kaya. Saya lakukan atas minat nak berkongsi ilmu dan pengalamn saya yang tak sebanyak mana dan buat sedikit pendapatan pasif. Untung jualan buku bukan banyak mana, hanya RM4 untuk setiap buku. Saya fikir saya akan cukup gembira kalau saya dapat menjual 1,000 naskah, itu akan membuat saya. Saya cukup terkejut apabila saya diberitahu bahawa jualan buku saya melebihi jualan buku bekas Pendana Menteri negara kita. Sebgai penulis baru, memang saya terkejut tapi saya bersyukur sebab ini rezeki saya yang Allah S.W.T nak beri.

• Saya lihat ada segelintir pihak yang tak suka kepada pelabur hartanah. Mereka berpendapat pelabur hartanah adalah penyebab utama kenaikan harga hartanah. Bagi saya pendapat mereka ni kurang tepat. Harga hartanah di seluruh dunia dalam jangka masa panjang memang sentiasa akan naik walaupun tanpa penglibatan pelabur hartanah. Fenomena ini dah berlaku semenjak 200-300 tahun lagi. Mereka yang merungut mungkin lebih suka melabur dalam besi buruk ( kereta, modify kereta, jam tangan, dan handphone).

• Baru-baru ini, kami melancarkan portal hartanah pertama yang mesra-Bumiputera, di‘carirumah.com.my’. Kami kongsikan pelbagai maklumat berkaitan hartanah kepada pembeli hartanah. Ia merupakan portal pertama yang dilakukan secara dwi-bahasa, Bahasa Kebangsaan dan Bahasa Inggeris dan kami mulainya kerana tiada siapa pun yang menawarkannya. Kami nak rapatkan jurang ilmu untuk pelabur yang kurang faham membaca dalam bahasa Inggeris.

• Nasihat akhir saya untuk golongan belia yang mahu memiliki atau membeli hartanah :

o Untuk melabur dalam bidang hartanah, kena buat persediaan terutamanya dari segi ilmu. Saya sendiri belajar 2 tahun sebelum beli rumah pertama. Ketika saya mula melabur, tiada program yang saya mampu pergi kerana semua program harganya lebih RM3,000.00 untuk hadir ke seminar-seminar pelaburan hartanah. Sekarang anda ada banyak alternatif yang murah keana ada banyak program yang harganya tak sampai RM100. Dalam seminar dua-hari yang saya terlibat lalu, kami hanya mengenakan bayaran RM90 seorang, jadi kini anda mempunyai banyak pilihan hari ini.

o Kedua, anda juga perlu menjauhkan diri dari mentaliti yang mengharapkan kerajaan memberikan rumah murah dan mampu milik. Ada banyak alternatif di luar sana, anda kena belajar utk buka mata. Saya masih boleh cari apartment 3 bilik di Damansara pada harga tak sampai RM200,000 hari ini sebab saya ada ilmu untuk tengok.

o Kereta – Jika anda memang perlu sangat beli kereta, beli kereta 2nd hand semurah yang boleh dan beli kereta tunai / cash. Jadikan kereta anda sebagai aset, bukan sebagai beban,

Saya doakan anda lebih celik-wang dan berjaya pada masa kelak.


4 Tips Elak Tantrum Anak Semasa Sedang Membeli-belah

Nota Editor: Artikel ini ditulis oleh Puan Napisah Abdul dan dikongsikan semula di Vocket dengan kebenaran beliau. Semoga ia membantu anda membeli-belah bersama-sama anak dengan tenang selepas ini.

Tips yang saya nak kongsikan ini adalah berdasarkan apa yang kami praktikkan kepada anak-anak kami. Alhamdulillah setakat ini, tantrum anak-anak di gedung membeli-belah masih terkawal. Di rumah, lain cerita ya. Hehe.

Sebelum keluar dari rumah semua anak-anak harus bersetuju 2 perkara:

Kemudian saya akan tawarkan, “Siapa nak ikut keluar jalan-jalan?” Dan bertanya, “Seronok tak? Cuba senyum nak tengok!”

Dengan membuat perkara di atas semua anak-anak berada dalam keadaan ceria dan bertenang dalam kerusi masing-masing sehingga sampai ke destinasi.

2) Perjanjian semasa perjalanan

Semasa dalam perjalanan, beberapa benda yang kami persetujui:

Biasanya semasa dalam kereta, tiada penambahan cadangan daripada anak. Cadangan baru akan keluar hanya semasa di gedung nanti.

Ketika ini selalunya ada cadangan daripada anak-anak.

Biasanya, masa dalam gedung yang paling mencabar. Sebab kadang-kadang kita kejar masa, ada banyak lagi barang hendak dibeli. Tetapi kalau tak dipuaskan permintaan anak, dia akan terus meminta. Kalau marah, dia takkan dalam mood yang elok lagi. Mood ibu bapa pun akan rosak.

Nak ikutkan semua kehendak anak pun tidak boleh juga. Jadi, kami akan give and take.

Semasa dalam perjalanan balik, ucap terima kasih kepada anak-anak kerana berkelakuan baik, dan puji apa yang bagus di gedung tadi. Selalunya waktu pujian, anak-anak diberi makan roti bun sebagai hadiah.

1) Ibu bapa mesti bersetuju dalam semua keputusan. Tegas dari awal hingga akhir. Jangan marah-marah tetapi “yes means yes” dan “no means no”. Adakalanya salah seorang penat dan hendak mengalah (ibu contohnya), maka ayah hendaklah membantu dan ingatkan semula perjanjian yang telah anak-anak persetujui.

2) Selalunya tips ini berjaya apabila, anak-anak, ibu dan ayah kenyang dan cukup rehat.

Semoga bermanfaat!

BACA: Kisah Syukur Seorang Pakcik Yang Sudah Berkahwin 40 Tahun Tetapi Tiada Anak

BACA Lagi: Permainan Buatan Sendiri Yang Akan Buat Anak Lelaki Anda Leka Bermain

LIKE dan FOLLOW Vocket di Facebook serta Instagram


Tips Ini Pasti Buat Anda Lebih Mudah Melakukan Ibadah Korban Di Hari Raya Haji

Raya haji dah tak lama lagi. Jika anda tergolong antara mereka yang nak buat korban tapi ada saja halangan terutama dari segi kewangan, tips ini boleh bantu anda menyempurnakan hajat anda itu.

Kami bawakan tips mudah nak melakukan korban yang telah dikongsikan oleh Ustaz Asraff Ayob ini :

Sempena raya korban ini, saya tak nafikan kita kadang2 ‘liat’ untuk melakukan ibadah korban. Bajet tiba-tiba tak cukuplah. Nak asing wang untuk tusyen anaklah. Tahun lepas dah buat korbanlah. Macam-macamlah alasan yang nafsu ciptakan.

Tadi ketika berbual dengan rakan, dia bertanya soalan serupa, ‘macammana ye ustaz nak cari duit buat korban tahun ni?’

Saya bagi tipsnya, ‘Ini tips yang saya buat. Kan cuti sekolah ni kita ada sediakan bajet nak bawa anak jalan-jalan kan? Apa kata kita slash sikit bajetnya. Dari sewa hotel 3 hari kepada sewa homestay je. Dari jenjalan ke bali kpd jalan2 Pulau Pangkor je. Mesti ada duit lebih untuk korban.’

‘Tapi ustaz, saya dah janji dengan anak nak bawa jalan-jalan.’

‘Ya saya tahu. Saya pun janji sama. Tapi namanya pun ‘korban’ kan? Time ni lah Allah nak tengok kita sanggup ke tidak ‘sembelih’ sikit bajet percutian tu untukNya.

‘Nabi Ibrahim dulu lagi teruk. Sembelih anak lagi. Kita tak lah disuruh sampai takat tu, sembelih bajet je. InsyaAllah Allah kira usaha kita dan akan ganti dengan bajet yang lebih baik’

‘Dah, pi tipon a.j.k korban masuk nama ‘

“Daging dan darah binatang korban tidak sekali-kali akan sampai kepada Allah, tetapi yang sampai kepadaNya ialah amal yang ikhlas berdasarkan taqwa dari kamu” (Surah Hajj, 37)

Sumber : Ustaz Asraff Ayob, dengan izin
www.tigaseminar.com

Ps : Amacam? Mudah kan? Jika rasa dah tak sempat untuk tahun ni, anda boleh mula rancang untuk tahun depan. Perancangan awal sangat membantu, bak kata mereka yang berpengalaman.


9 Tips Messaging iOS 8 Yang Mungkin Anda Tidak Tahu

Artikel kali ini kami akan kongsikan kepada anda koleksi tips beberapa fungsi berguna iPhone untuk pengguna iOS 8.

Masa terima dan hantar mesej: Tarik kandungan mesej ke kiri untuk melihat masa mesej diterima/dihantar

Pilihan ‘more’: Tekan mesej selama 2 saat akan mengeluarkan pilihan ‘Copy’ dan ‘More’. Pilih ‘More’ membolehkan anda memadam mesej yang anda tidak mahu atau hantarkan mesej tersebut kepada orang lain. Malangnya mesej itu hanya boleh dipadam di peranti anda sahaja, si penerima mesej masih boleh melihatnya.

Quick Photo: Jika anda menggunakan iMessage, anda boleh menekan butang kamera selama 2 saat untuk mengeluarkan menu baru. Gelongsor jari anda ke atas untuk mengambil gambar anda ataupun gelongsor jari ke kiri untuk video.

Quick Voice Message: Jika anda menekan butang mic di sebelah kanan ruang iMessage, membolehkan anda merekod mesej suara. Lepaskan jari untuk menamatkan mesej suara. Untuk menghantar, gelongsorkan jari anda ke atas manakala untuk memadam mesej suara, gelongsorkan jari anda ke kiri.

Kongsi Lokasi: Untuk menggunakan fungsi ini, tekan butang ‘Details’ yang terletak di atas skrin kanan iMessage. Ini akan membolehkan anda untuk berkongsi lokasi terkini ataupun lokasi pergerakan anda kepada sesiapa sahaja.

Mute Seseorang: Jika seseorang sentiasa mengganggu anda, buka mesej yang mereka hantar, tekan Details dan pilih pilihan ‘Do Not Disturb’. Kaedah ini berfungsi untuk SMS dan iMessage.

Biru Dan Hijau: Biru untuk iMessage manakala Hijau untuk SMS

Hantar iMessage sebagai SMS: Jika anda mengalami kesukaran menghantar iMessage (disebabkan tiada Internet) anda boleh memilih untuk menghantarnya sebagai SMS. Pergi ke Settings > Message dan tanda pilihan yang berkenaan.

‘Undo’ Dan ‘Redo’: Kaedah ini amat sesuai kepada mereka yang selalu melakukan kesilapan semasa menaip seperti terpadam keseluruhan mesej. Anda hanya perlu goncangkan telefon ke kiri-kanan sebanyak dua kali. Berfungsi di semua sosial chat seperti WhatsApp dan WeChat


10 Tips Khas Buat Anda Yang Mahu Travel Ke Jammu Dan Kashmir

Banyak pertanyaan yang sering saya terima dari sahabat-sahabat di luar sana yang bertanyakan tentang tips dan tempat menarik untuk dilawati di Kashmir. Ada pertanyaan yang sempat dijawab, ada yang tidak. Jadi saya harap dengan perkongsian ini mampu menjelaskan sedikit sebanyak tentang Kashmir.

Sebenarnya banyak tips dan info menarik yang anda boleh dapat di internet ataupun melalui buku-buku travel seperti Lonley Planet dan sebagainya. Menyumbang sedikit ilmu, di sini saya kongsikan sedikit lagi tips dan info tentang Kashmir berdasarkan pengalaman saya sendiri.

Baca: Travel 83 Hari Di India, Lelaki Ini Berkongsi 20 Tip Survival Sewaktu Di Sana

Ini 10 tips tentang Jammu dan Kashmir daripada saya.

Sebelum anda merangka pelan perjalanan ke Jammu dan Kashmir, terlebih dahulu anda perlu mengenali dan memahami setiap musim yang ada di Kashmir. Bagi mereka yang tinggal di Asia Tenggara , Malaysia contohnya, sudah pasti ingin merasai suasana musim sejuk dan bersalji. Sudah pastinya kita akan Jakun dan ternganga melihat salji yang turun.

Musim salji di Kashmir biasanya pada bulan Disember sehingga Mac. Kebiasaannya musim salji amat sejuk dan anda perlu berbelanja untuk pakaian tebal. Waktu ini juga mungkin banyak jalan yang tidak dapat dilalui kerana salji tebal.

Musim Bunga pula sekitar bulan April hingga May. Jika anda ingin ke Kashmir dan melihat bunga Tulip yang cantik bewarna-warni, kebiasaannya pada pertengahan bulan April.

Musim panas pula sekitar akhir May hingga Ogos. Ketika ini merupakan waktu puncak kedatangan pelancong asing yang datang ke sini. Sudah pastinya perbelanjaan kita akan sedikit mahal

Musim luruh pula sekitar September hingga awal Disember. cuaca ketika ini agak tidak menentu, Hujan di sesetengah tempat dan dingin. Pernah berlaku banjir besar di Kashmir sekitar bulan September pada tahun 2014.

Jadi masa yang sesuai untuk ke Kashmir, bergantung pada anda. Kami ke sana ketika musim luruh baru hendak bermula iaitu sekitar September. Cuaca tidak terlalu dingin dan tidak terlalu panas.

Jika anda dari New Delhi, anda boleh terus menggunakan penerbangan dari New Delhi ke Srinagar Kashmir. Perjalanan mengambil masa sekitar 2 jam.

Jika anda ingin sesuatu yang mencabar dan mempunyai masa yang lama anda boleh menggunakan perkhidmatan keretapi dari New Delhi ke Chandigarh, kemudian mengambil penerbangan ke Srinagar. Perjalanan sekitar 8 jam.

Jika anda ingin menggunakan perkhidmatan Bas dari New Delhi ke Srinagar ia mengambil masa sekitar 12 jam.

Kami memilih penerbangan tambang Murah Indigo Air dari New Delhi ke Srinagar.

Jika anda mempunyai masa yang singkat dan tidak mahu pening kepala, anda boleh menggunakan travel agent atau berurusan dengan pihak hotel untuk urusan penginapan dan pengangkutan semasa di Kashmir. Pelan asal kami sebenarnya untuk bergerak secara sendiri untuk sampai ke hotel yang kami tinggal dan ingin ketempat lain menggunakan pengangkutan awam sahaja.

Memandangkan masa tidak banyak hanya 5 hari di Kashmir, kami berurusan dengan owner hotel kami (Hotel Noora Palace) untuk pickup kami di airport dan menggunakan kereta sewa (suv) beserta driver untuk tour kami selama 5 hari di Kashmir, ia lebih mudah dan selamat.

Jika anda berkumpulan sudah pasti ianya menjimatkan.

Nota: Tidak semua tempat untuk dilawati boleh dilalui dengan pengangkutan awam terutamnya bas.

Anda di nasihatkan merancang tempat tinggal alebih awal melalui laman web dan ini akan lebih memudahkan anda. Saya akan pastikan Hotel atau Hostel yang akan saya booking dekat dengan kemudahan pengangkutan seperti Metro, Keretapi, Teksi, Bas dan lain-lain untuk bergerak.

Nota : Tempah hotel Melalui Booking.com tiada bayaran deposit , dan anda boleh batalkan tempahan anda tanpa bayaran mengikut tempoh yang ditetapkan.

Jika anda sudah di Kashmir sudah pastinya anda harus melawati 4 daerah yang terkenal di sini.

Srinagar ( Ibu kota Kashmir ): Terkenal dengan Tasik Dal dan houseboat , Shikara ( perahu kecil ), Masjid-masjid lama ( Jamia Mosque, Kahnqah Of Shah Hamdan Mosque, Hazrat-Bal Mosque ), Chesma Shahi Garden, Pari Mahal Garden dan Botanical Garden.

Sonamarg: Terkenal dengan Trekking atau berkuda ke Thajiwas Glacier dan cuba papan luncur kayu ( sledge )

Gulmarg: Terkenal dengan tempat bermain ski pada musim salji dan Kereta kabel tertinggi di dunia untuk ke puncak “Kongdoori” Mountain.

Pahalgam: Terkenal dengan nama Mini Swiss untuk ke puncak Puncak “Baisaran Valley”

Ladakh: Sebuah daerah lain yang agak jauh dari Jammu dan Kashmir. Terkenal dengan kota “Leh” dan bergunung-ganang.

Jangan bimbang dengan makanan di sana . Hampir 90% penduduk di Kashmir adalah beragama Islam dan sudah pastinya untuk mendapatkan makanan halal sangat mudah. Makanan di Kashmir sedikit berbeza dari makanan India, tidak terlalu pedas dan berempah. Yang paling penting anda harus memilih tempat makan yang benar-benar bersih.

Nanti jangan lupa cuba rasa akar teratai goreng tepung, serius sedap.

Sudah pasti anda mahu update pengembaraan anda di halaman sosial. Terdapat pelbagai pilihan syarikat telco yang boleh anda beli semasa di Kashmir, tetapi ianya tidak boleh digunakan di luar dari Jammu dan Kashmir. Contohnya di New Delhi, ini berikutan masalah diskriminasi kerajaan India terhadap penduduk Kashmir. Baik anda menggunakan perkhidmatan wifi di hotel sahaja.

Jika kita di Kashmir, sudah pastinya kita ingin mengambil gambar tempat-tempat menarik dan penduduk disana. Tetapi sila pastikan anda tidak mengambil gambar sesuka hati tanpa keinzinan dari mereka terutamanya kaum wanita.

Kaum lelaki di sana agak sensitif jika mereka tahu anda mengambil gambar wanita di sana.

Selain itu anda tidak boleh bergambar dengan anggota keselamatan di sana terutamanya askar dan polis, mengambil gambar didalam airport di Srinagar sesuka hati. Kamera kami di periksa dengan ketat semasa di lapangan terbang.

Sentiasalah senyum dan hormat dengan penduduk di sana.

Jika anda berada di sana secara berkumpulan, sila pastikan anda sentiasa menjaga keselamatan antara satu sama lain. Jangan tinggalkan beg anda sesuka hati tanpa pengawasan kawan yang lain.

Jika anda travel secara solo sila pastikan anda hanya membawa barangan penting sahaja semasa keluar. Tinggalkan beg dan lain-lain di hotel. Anda boleh sahaja mengambil Travel insurans di Malaysia sebelum keluar Negara.

Kepada rakan-rakan wanita yang ingin ke sini, saya cadangkan anda tidak datang secara berseorangan. Ada baiknya anda datang secara berkumpulan dan ini akan lebih selamat.

Sentiasa peka dan ambil tahu tentang isu semasa yang berlaku di Kashmir sebelum ke sana, kerana di Kashmir kerap berlaku tunjuk perasaan dan suasan genting melibatkan penduduk awam dan kerajaan India.

Jika ini berlaku pastikan anda buat keputusan yang tepat sebelum kesana dan sentiasa berhubung dengan pihak hotel anda.

Bajet merupakan isu subjektif untuk di terangkan. semuanya bergantung pada anda . Jika anda ingin percutian yang mudah dan tidak memeningkan kepala, sudah pastinya anda akan berbelanja lebih. Tepuk dada tanya poket anda.

Semoga perkongsian saya ini sedikit sebanyak memberi manfaat kepada kawan-kawan di luar sana untuk menerokai bumi Kashmir. Jangan lupa doakan juga saudara muslim kita di Kashmir.